1985R3821 — LV — 01.07.2013 — 017.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

Grozīta ar:





Grozīta ar:

A1 C 241 21 29.8.1994 ►A2 L 236 33 23.9.2003









▼B

PADOMES REGULA (EEK) Nr. 3821/85

(1985. gada 20. decembris)

par reģistrācijas kontrolierīcēm, ko izmanto autotransportā







EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu, un jo īpaši tā 75. pantu, ņemot vērā Komisijas priekšlikumu ( 1 ), ņemot vērā Eiropas Parlamenta atzinumu ( 2 ), ņemot vērā Ekonomikas un sociālo lietu komitejas atzinumu ( 3 ), tā kā ar Regulu (EEK) Nr. 1463/70 ( 4 ), kurā jaunākie grozījumi izdarīti ar Regulu (EKK) Nr. 2828/77 ( 5 ), autotransportā ieviestas reģistrācijas kontrolierīces; tā kā, ņemot vērā turpmāk noteiktos grozījumus, skaidrības labad visus attiecīgos noteikumus vajadzētu apkopot vienā konsolidētā tekstā, un tāpēc Padomes Regula Nr. 1463/70 būtu jāatceļ; tā kā tomēr uz konkrētu laiku dažiem pasažieru autopārvadājumu pakalpojumiem vajadzētu atstāt spēkā tā 3. panta 1. daļā noteiktos atbrīvojumus; tā kā reģistrācijas kontrolierīces, kas var uzrādīt laikposmus, kuri minēti Regulā Nr. 3820/85 ( 6 ) par dažu sociālās jomas tiesību aktu saskaņošanu attiecībā uz autotransportu, nodrošina šo sociālās tiesību aktu ievērošanas pārbaužu efektivitāti; tā kā pienākumu obligāti izmantot šādas reģistrācijas kontrolierīces var uzlikt tikai dalībvalstīs reģistrētajiem transportlīdzekļiem; tā kā turklāt, neradot nekādas papildu grūtības, dažus transportlīdzekļu veidus var izslēgt no šīs regulas darbības jomas; tā kā ar Komisijas atļauju dalībvalstīm izņēmuma apstākļos vajadzētu dot tiesības dažiem transportlīdzekļiem piešķirt atbrīvojumus no šīs regulas noteikumiem; tā kā uz ierobežotu laiku vajadzētu dot iespējas steidzamos gadījumos piešķirt šos atbrīvojumus, iepriekš nesaņemot Komisijas atļauju; tā kā izmantojamajām reģistrācijas kontrolierīcēm, lai nodrošinātu pārbaužu efektivitāti, jābūt ekspluatācijā drošām, vienkārši lietojamām un to konstrukcijai jābūt tādai, lai tiktu iespējami samazinātas to negodīgas izmantošanas iespējas; tā kā tāpēc jo īpaši svarīgi, lai reģistrācijas kontrolierīces katra autovadītāja individuālā diagrammā dažādos laikposmos viegli saprotamā veidā varētu reģistrēt pietiekami precīzus datus; tā kā citu brauciena datu, piemēram, ātruma un nobrauktā attāluma automātiska reģistrēšana ievērojami uzlabos ceļu satiksmes drošību un veicinās racionālu transportlīdzekļa ekspluatāciju; tā kā tāpēc būtu jānodrošina arī šo datu reģistrāciju; tā kā, lai dalībvalstīs neradītu šķēršļus tādu autotransporta līdzekļu reģistrācijai, nodošanai ekspluatācijā vai izmantošanai, kuros uzstādītas šādas reģistrācijas kontrolierīces, kā arī šādu ierīču lietošanai, jānosaka to konstrukcijas un uzstādīšanas Kopienas standarti un EEK tipa apstiprināšanas noteikumi; tā kā gadījumos, kad dalībvalstīm ir atšķirīgi viedokļi par EEK tipa apstiprināšanu un tās nevar panākt izlīgumu, Komisijai vajadzētu būt pilnvarām sešu mēnešu laikā pieņemt lēmumu strīdīgajā jautājumā; tā kā datu reģistrācijas diagrammas eksemplāra izsniegšana pēc autovadītāju pieprasījuma varētu veicināt šīs regulas ieviešanu un pārkāpumu novēršanu; tā kā, lai sasniegtu iepriekšminētos mērķus saistībā ar darba un atpūtas periodu kontroli, darba devējiem un autovadītājiem jābūt atbildīgiem par ierīču pareizu darbību un pienācīgi jāveic noteiktās operācijas; tā kā noteikumi par to, cik reģistrācijas diagrammu jābūt līdzi autovadītājam, ir jāgroza sakarā ar pāreju no brīvu darba režīma uz noteiktu darba stundu skaitu nedēļā; tā kā tehnikas attīstība nosaka vajadzību pielāgot šīs regulas pielikumos noteiktās tehniskās specifikācijas; tā kā, lai veicinātu šim nolūkam nepieciešamo pasākumu ieviešanu, būtu jāparedz procedūra dalībvalstu un Komisijas ciešas sadarbības izveidošanai padomdevējā komitejā; tā kā dalībvalstīm vajadzētu apmainīties ar tām zināmo informāciju par konstatētajiem pārkāpumiem; tā kā, lai nodrošinātu, ka reģistrācijas kontrolierīces darbojas droši un pareizi, ir vēlams noteikt vienotas prasības attiecībā uz periodiskajām pārbaudēm un inspekcijām, ko attiecībā uz šīm ierīcēm veic pēc uzstādīšanas, IR PIEŅĒMUSI ŠO REGULU.







I NODAĻA

Principi un darbības joma

1. pants

Šīs regulas nozīmē reģistrācijas kontrolierīces ir ierīces, kuru konstrukcija, uzstādīšana, izmantošana un testēšana atbilst šīs regulas, ►M6 kā arī I vai IB, un II pielikuma ◄ , kas ir šīs regulas būtiskas sastāvdaļas, prasībām.

▼M11

2. pants

Šajā regulā piemēro definīcijas, kas paredzētas 4. pantā Eiropas Parlamenta un Padomes 2006. gada 15. marta Regulā (EK) Nr. 561/2006, ar ko paredz par dažu sociālās jomas tiesību aktu saskaņošanu saistībā ar autotransportu un groza Padomes Regulu (EEK) Nr. 3821/85 un Regulu (EK) Nr. 2135/98 ( 7 ).

▼B

3. pants

▼M11

1. Reģistrācijas kontrolierīces uzstāda un izmanto dalībvalstīs reģistrētajos transportlīdzekļos, ko izmanto pasažieru vai kravu autopārvadājumiem, izņemot transportlīdzekļus, kas minēti Regulas (EK) Nr. 561/2006 3. pantā. Transportlīdzekļiem, kas minēti Regulas (EK) Nr. 561/2006 16. panta 1. punktā, un transportlīdzekļiem, uz kuriem saskaņā ar Regulu (EEK) Nr. 3820/85 attiecās izņēmums, bet uz kuriem vairs neattiecas izņēmums saskaņā ar Regulu (EK) Nr. 561/2006, šī prasība jāizpilda līdz 2007. gada 31. decembrim.

2. Dalībvalstis var noteikt, ka šī regula neattiecas uz transportlīdzekļiem, kas minēti Regulas (EK) Nr. 561/2006 13. panta 1. un 3. punktā.

3. Dalībvalstis, saņemot Komisijas atļauju, var noteikt, ka šī regula neattiecas uz transportlīdzekļiem, ko izmanto transporta operācijām, kuras minētas Regulas (EK) Nr. 561/2006 14. pantā.

▼B

4. Attiecībā uz iekšzemes transporta operācijām dalībvalstis var noteikt, ka jāuzstāda un jālieto reģistrācijas kontrolierīces atbilstīgi šīs regulas prasībām visos transportlīdzekļos, kam tās nav obligātas saskaņā ar 1. punktu.







II NODAĻA

Tipa apstiprinājums

4. pants

▼M6

Šajā nodaļā vārdi “reģistrācijas kontrolierīce” nozīmē “reģistrācijas kontrolierīce vai tās daļas.”.

▼B

Ražotājs vai tā pārstāvis dalībvalstī, iesniedzot pieteikumu EEK apstiprinājumam attiecībā uz reģistrācijas kontrolierīces tipu vai reģistrācijas diagrammas ►M6 vai atmiņas karšu ◄ tipu, tam pievieno attiecīgās specifikācijas. Pieteikumu reģistrācijas kontrolierīces vai reģistrācijas diagrammas ►M6 vai atmiņas karšu ◄ tipa apstiprināšanai var iesniegt tikai vienā dalībvalstī.

5. pants

▼M6

Dalībvalsts piešķir EK komponenta tipa apstiprinājumu visiem reģistrācijas kontrolierīču tipiem, reģistrācijas diagrammu un atmiņas karšu tipiem, kas atbilst šīs regulas I vai IB pielikumā noteiktajām prasībām ar noteikumu, ka dalībvalsts pārbauda, vai ražošanas paraugi atbilst apstiprinātajam tipam.

▼M14

Sistēmas drošībai jāatbilst IB pielikumā noteiktajām tehniskajām prasībām. Komisija, pieņemot lēmumu, nodrošina, lai minētajā pielikumā būtu noteikts, ka reģistrācijas kontrolierīcei var nepiešķirt EK komponenta tipa apstiprinājumu tikmēr, kamēr nav pierādītas visas sistēmas (pašas reģistrācijas kontrolierīces, vadītāja kartes un pārnesumkārbas elektrisko pieslēgumu) iespējas nepieļaut viltot vai sagrozīt datus par transportlīdzekļa vadīšanas ilgumu. Šos pasākumus, kas ir paredzēti, lai grozītu nebūtiskus šīs regulas elementus, pieņem saskaņā ar 18. panta 2. punktā minēto regulatīvo kontroles procedūru. Šim nolūkam vajadzīgās pārbaudes veic speciālisti, kuri pārzina jaunākos datu viltošanas paņēmienus.

▼B

Par visiem apstiprinātā parauga pārveidojumiem vai papildinājumiem jāsaņem papildu EEK tipa apstiprinājums no dalībvalsts, kas izdevusi sākotnējo EEK apstiprinājumu.

6. pants

Par katru saskaņā ar 5. pantu apstiprināto reģistrācijas kontrolierīču vai reģistrācijas diagrammu ►M6 vai atmiņas karšu ◄ tipu dalībvalstis pieteicējam izdod II pielikumā dotajam paraugam atbilstīgu EEK apstiprinājuma zīmi.

7. pants

Tās dalībvalsts kompetentās iestādes, kas saņēmušas tipa apstiprinājuma pieteikumu, par katru reģistrācijas kontrolierīces vai reģistrācijas diagrammas ►M6 vai atmiņas karšu ◄ tipu, ko tās apstiprina, vai arī apstiprinājumu atsaka, mēneša laikā pārējo dalībvalstu kompetentajām iestādēm nosūta apstiprinājuma sertifikāta kopijas kopā ar attiecīgām specifikācijām, vai gadījumos, kad tas nepieciešams, šīm iestādēm paziņo par apstiprinājuma atteikumu; atteikuma gadījumos tās paziņo par sava lēmuma pamatojumu.

8. pants

1. Ja dalībvalstis, kas saskaņā ar 5. pantu piešķīrušas EEK tipa apstiprinājumu, konstatē, ka reģistrācijas kontrolierīces vai reģistrācijas diagrammas ►M6 vai atmiņas kartes ◄ , kam ir to izdotā EEK tipa apstiprinājuma zīme, neatbilst apstiprinātajam paraugam, tās veic vajadzīgos pasākumus, lai nodrošinātu, ka ražošanas paraugi atbilst apstiprinātajam paraugam. Nepieciešamības gadījumos kā šādi pasākumi ietver piešķirtā EEK tipa apstiprinājuma anulēšanu.

2. Dalībvalsts, kas piešķīrusi EEK tipa apstiprinājumu, to anulē gadījumos, kad apstiprinātās reģistrācijas kontrolierīces vai reģistrācijas diagrammas ►M6 vai atmiņas kartes ◄ neatbilst šai regulai un tās pielikumu prasībām, vai arī tiek konstatēti tādi būtiski trūkumi to ekspluatācijā, kuru dēļ tās nav piemērotas paredzētajam mērķim.

3. Ja dalībvalsts, kas piešķīrusi EEK tipa apstiprinājumu, no kādas citas dalībvalsts saņem informāciju par kādu no 1. vai 2. punktā minētajiem gadījumiem, tā, konsultējoties ar šo dalībvalsti un ievērojot 5. pantu, veic šajos punktos minētos pasākumus.

4. Dalībvalsts, kas konstatējusi kādu no 2. punktā minētajiem gadījumiem, līdz turpmākiem paziņojumiem var aizliegt reģistrācijas kontrolierīču un reģistrācijas diagrammu ►M6 vai atmiņas karšu ◄ laišanu tirgū un to izmantošanu. Tas pats attiecas arī uz 1. punktā minētajiem gadījumiem, ja no sākotnējas EEK pārbaudes atbrīvotu reģistrācijas kontrolierīču vai reģistrācijas diagrammu ►M6 vai atmiņas karšu ◄ ražotājs pēc tam, kad pienācīgā veidā saņēmis brīdinājumu, nenovērš to neatbilstību apstiprinātajam paraugam vai šīs regulas prasībām. Visos šādos gadījumos dalībvalstu kompetentās iestādes apmainās ar informāciju un ziņo Komisijai viena mēneša laikā par EEK tipa apstiprinājuma anulēšanu vai citiem pasākumiem, ko veic saskaņā ar 1., 2. un 3. punktu, norādot attiecīgās rīcības pamatojumu.

5. Ja dalībvalsts, kas piešķīrusi EEK tipa apstiprinājumu, apstrīd 1. un 2. punktā minēto gadījumu iestāšanos, par ko tai ir paziņots, iesaistītās dalībvalstis cenšas strīdu atrisināt, pastāvīgi informējot par to Komisiju.

Ja četru mēnešu laikā pēc 3. punktā minētā paziņojuma dalībvalstis nepanāk vienošanos sarunās, Komisija, konsultējoties ar ekspertiem no visām dalībvalstīm un ņemot vērā visus būtiskus faktorus, piemēram, saimnieciskus vai tehniskus faktorus, sešos mēnešos pieņem lēmumu, ko vienlaikus paziņo gan ieinteresētajām dalībvalstīm, gan visām pārējām dalībvalstīm. Īstenošanas termiņus Komisija nosaka katram lēmumam atsevišķi.

9. pants

1. Pieteikuma iesniedzējs reģistrācijas diagrammas EEK tipa apstiprinājuma saņemšanai savā pieteikumā norāda reģistrācijas kontrolierīču tipu vai tipus, kuriem konkrētā diagramma paredzēta, un nodrošina ar diagrammas testēšanai piemērotajām attiecīgā tipa vai tipu reģistrācijas kontrolierīcēm.

2. Dalībvalstu kompetentās iestādes kontrolierīces reģistrācijas diagrammas tipa apstiprinājuma sertifikātā norāda reģistrācijas kontrolierīču tipus, kuros var izmantot šāda tipa diagrammas.

10. pants

Dalībvalstis nedrīkst atteikties reģistrēt transportlīdzekļus, kuros uzstādītas šādas reģistrācijas kontrolierīces, vai aizliegt to ekspluatācijas sākšanu vai izmantošanu jebkāda iemesla dēļ, kas saistīts ar faktu, ka transportlīdzeklī uzstādītas šādas ierīces, ja uz tām ir 6. pantā minētā EEK apstiprinājuma zīme, un 12. pantā minētā uzstādīšanas plāksne.

11. pants

Visos lēmumos, kas saskaņā ar šo regulu pieņemti par reģistrācijas kontrolierīču vai datu reģistrācijas diagrammu ►M6 vai atmiņas karšu ◄ tipa apstiprinājuma atteikumu vai anulēšanu, jānorāda to sīks pamatojums. Lēmumu paziņo ieinteresētajai pusei, vienlaikus darot zināmus tiesiskās aizsardzības līdzekļus, kas ir tās rīcībā saskaņā ar dalībvalsts tiesību aktiem, un par šo līdzekļu izmantošanas termiņiem.







III NODAĻA

Uzstādīšana un inspekcija

12. pants

1. Reģistrācijas kontrolierīces var uzstādīt vai remontēt tikai montieri vai darbnīcas, ko dalībvalstis īpaši šim nolūkam apstiprinājušas pēc tam, kad varētu būt konsultējušās ar šo ierīču ražotājiem.

▼M6

Apstiprinātajiem montieriem un darbnīcām izsniegto karšu administratīvā derīguma termiņš nepārsniedz vienu gadu.

Ja apstiprinātajam montierim vai darbnīcai izsniegtās kartes derīguma termiņš ir jāpagarina, kā arī gadījumos, kad tā ir bojāta, nedarbojas pareizi, ir pazaudēta vai nozagta, kompetenta iestāde izsniedz kartes dublikātu piecu darba dienu laikā pēc tam, kad saņēmusi attiecīgu pieteikumu, kurā sniegti sīki paskaidrojumi.

Izsniedzot jaunu karti vecās vietā, jaunajai kartei ir tas pats darbnīcas“informācijas numurs un nākamais kārtas numurs. Iestāde, kas izsniedz karti, uztur pazaudēto, nozagto un bojāto karšu reģistru.”

Dalībvalstis veic pasākumus, kas vajadzīgi, lai novērstu apstiprinātajiem montieriem un darbnīcām izsniegto karšu viltošanu.

▼M6

2. Apstiprinātie montieri un darbnīcas, reģistrācijas kontrolierīcēm piestiprinot plombas, uz tām liek īpašu zīmi, un saskaņā ar IB pielikumu autentiskuma pārbaužu vajadzībām tajās ievada elektroniskās aizsardzības datus. Dalībvalstu kompetentās iestādes uztur apstiprināto montieru un darbnīcu lietoto zīmju, elektroniskās aizsardzības datu un tām izsniegto karšu reģistru.

3. Dalībvalstu kompetentās iestādes nosūta Komisijai apstiprināto montieru un darbnīcu, kā arī tiem izsniegto karšu sarakstus, kā arī lietojamo zīmju paraugus un vajadzīgo informāciju par izmantojamajiem elektroniskās aizsardzības datiem.

▼B

4. Lai apliecinātu, ka reģistrācijas kontrolierīces uzstādītas saskaņā ar šīs regulas prasībām, izmanto uzstādīšanas plāksni, ko piestiprina, kā noteikts ►M6 I un IB pielikumā ◄ .

▼M3

5. Plombas drīkst noņemt šā panta 1. punktā noteiktajā kārtībā kompetentu iestāžu apstiprinātie montieri vai darbnīcas, kā arī šīs regulas I pielikuma V nodaļas 4. punktā ►M6 vai IB pielikuma VI iedaļas c) punktā ◄ noteiktajos gadījumos.

▼B







IV NODAĻA

Ierīču izmantošana

▼M6

13. pants

Darba devējs un autovadītāji nodrošina reģistrācijas kontrolierīces pareizu darbību un tās pienācīgu lietošanu, kā arī vadītāja kartes izmantošanu gadījumos, kad autovadītāji vada transportlīdzekļus, kuros uzstādītās reģistrācijas kontrolierīces atbilst IB pielikumā noteiktajām prasībām.

▼B

14. pants

▼M6

1. Darba devējs to transportlīdzekļu vadītājiem, kuros uzstādītās reģistrācijas kontrolierīces atbilst I pielikumā noteiktajām prasībām, izsniedz pietiekamu skaitu datu reģistrācijas diagrammu, ņemot vērā to personisko raksturu, darba laikposma ilgumu, iespējamo vajadzību nomainīt bojātās vai pilnvarotu inspekcijas darbinieku atsavinātās diagrammas. Darba devēji autovadītājiem izsniedz tikai apstiprināta tipa reģistrācijas diagrammas, kas piemērotas izmantošanai transportlīdzeklī uzstādītajās reģistrācijas kontrolierīcēs.

Ja transporta līdzekļos uzstādītās reģistrācijas kontrolierīces atbilst IB pielikumā noteiktajām prasībām, darba devējiem un autovadītājiem jānodrošina, lai, ņemot vērā darba laikposma ilgumu, inspekciju gadījumos pēc IB pielikumā minētā pieprasījuma izdarītā izdruka būtu pareiza.

▼M11

2. Reģistrācijas diagrammas un izdrukas – ja izdrukas ir veiktas, lai nodrošinātu 15. panta 1. punkta ievērošanu – transporta uzņēmums glabā hronoloģiskā kārtībā un salasāmā formā vismaz vienu gadu pēc to izmantošanas un pēc attiecīgo transportlīdzekļu vadītāju pieprasījuma izsniedz viņiem kopijas. Uzņēmums pēc attiecīgo transportlīdzekļu vadītāju pieprasījuma izsniedz arī kopijas datiem, kas lejupielādēti no vadītāja kartes, vai šādu kopiju izdrukas. Reģistrācijas diagrammas, izdrukas un lejupielādētos datus pēc pieprasījuma uzrāda vai nodod pilnvarotam inspektoram.

▼M6

3. Pēc autovadītāja pieprasījuma IB pielikumā noteikto vadītāja karti izsniedz kompetentās iestādes dalībvalstī, kurā ir vadītāja parasta dzīvesvieta.

Dalībvalsts var noteikt, ka visiem autovadītājiem, kuru parasta dzīvesvieta ir šajā dalībvalstī un uz kuriem attiecas Regulas (EEK) Nr. 3820/85 noteikumi, jābūt vadītāja kartei.

a) Šajā regulā “parasta dzīvesvieta”nozīmē vietu, kurā persona dzīvo parasti, t.i., vismaz 185 dienas kalendāra gadā, personisku un profesionālu saišu dēļ, bet persona, kurai nav profesionālo saišu - personisko saišu dēļ, turklāt šādas saites parāda ciešu šīs personas un tās dzīvesvietas saistību. Par tādas personas parasto dzīvesvietu, kuras profesionālās saites un personiskās saites ir dažādās vietās, un tāpēc tā dzīvo dažādās vietās divās vai vairākās dalībvalstīs, uzskata vietu, ar kuru to saista personiskās saites, ar noteikumu, ka persona tur regulāri atgriežas. Šis pēdējais nosacījums nav nepieciešams, ja persona noteiktu laiku dzīvo dalībvalstī kāda uzdevuma veikšanai.

b) Autovadītāji apliecina savas parastas dzīvesvietas atrašanos ar jebkuru šīm nolūkam piemērotu līdzekli, piemēram, personas apliecību, vai kādu citu dokumentu, kam nav beidzies derīguma termiņš.

c) Ja kompetentās iestādes dalībvalstī, kas izdevusi vadītāja karti, saistībā ar kādām konkrētām pārbaudēm apšauba šā punkta b) apakšpunktā noteiktajā kārtībā apliecinātās parastas dzīvesvietas atbilstību, tās var pieprasīt iesniegt papildu informāciju vai pierādījumus.

d) Izdevējas dalībvalsts kompetentās iestādes, cik vien tas iespējams, nodrošina, lai vadītāja kartes pieprasītājs, ja tam jau ir vadītāja karte, kuras derīguma termiņš nav beidzies, nesaņemtu otru vadītāja karti.

4.

a) Dalībvalstu kompetentās iestādes iekļauj vadītāja kartēs personas datus saskaņā ar IB pielikuma noteikumiem. Administratīvu iemeslu dēļ vadītāja kartes derīguma termiņš nepārsniedz piecus gadus. Autovadītājiem var būt tikai viena derīga vadītāja karte. Autovadītāji var lietot tikai savas personiskās vadītāja kartes. Autovadītāji nedrīkst izmantot bojātas vadītāja kartes vai kartes, kuru derīguma termiņš ir beidzies. Kad izdod jaunu vadītāja karti vecās nomaiņai, jaunajai kartei ir tāds pats vadītāja kartes izdošanas numurs, bet kārtas numurs ir lielāks par vienu. Izdevēja iestāde uztur izdoto, nozagto, pazaudēto vai bojāto vadītāja karšu reģistru laikposmā, kas nav mazāks par to administratīvā derīguma termiņu. Ja vadītāja karte ir bojāta, nedarbojas pareizi, ir pazaudēta vai nozagta, kompetenta iestāde izsniedz kartes dublikātu piecu darba dienu laikā pēc attiecīga pieteikuma, kurā sniegti sīki paskaidrojumi, saņemšanas. Ja iesniegts pieteikums atjaunot karti gadījumos, kad tuvojas tās derīguma beigu termiņš, kompetenta iestāde izsniedz jaunu karti pirms vecās kartes derīguma termiņa beigām ar noteikumu, ka pieteikums iesniegts 15. panta 1. punkta otrajā daļā noteiktajā laikā.

b) Vadītāja kartes izsniedz tikai pēc tādu personu pieprasījuma, kas atbilst Regulas (EEK) Nr. 3820/85 noteikumiem.

c) Vadītāja karti izsniedz konkrētai personai. Kartes oficiālā derīguma termiņa laikā to nevar anulēt vai uz laiku apturēt, izņemot gadījumus, kad dalībvalsts kompetentā iestāde konstatē, ka karte ir viltota, to izmanto cits autovadītājs, kas nav tās turētājs, vai arī karte saņemta, iesniedzot nepatiesas ziņas un/vai viltotus dokumentus. Ja šādus apturēšanas vai anulēšanas pasākumus veic dalībvalsts, kas to nav izsniegusi, tā nosūta karti izsniedzējas dalībvalsts iestādēm, norādot šādas rīcības iemeslus.

d) Dalībvalstis savstarpēji atzīst to izsniegtās vadītāja kartes. Ja dalībvalstī izsniegtas derīgas vadītāja kartes turētājs pārnes savu parasto dzīvesvietu citā dalībvalstī, viņš savu vadītāja karti var lūgt nomainīt; tās dalībvalsts pienākums, kas veic apmaiņu, ir vajadzības gadījumos pārbaudīt, vai nav beidzies uzrādītās kartes derīguma termiņš. Dalībvalstis, kas veic nomaiņu, vecās kartes nosūta izdevējas valsts kompetentajām iestādēm, norādot šādas rīcības iemeslus.

e) Ja dalībvalsts nomaina vai apmaina vadītāja karti, nomaiņas vai apmaiņas, kā arī visus turpmākos tās nomaiņas vai atjaunošanas gadījumus reģistrē šajā dalībvalstī.

f) Dalībvalstis veic visus vajadzīgos pasākumus, lai novērstu vadītāja karšu viltošanas iespējas.

5. Dalībvalstis nodrošina, ka dati, kas vajadzīgi, lai uzraudzītu Regulas (EEK) Nr. 3820/85 un Padomes Direktīvas 92/6/EEK (1992. gada 10. februāris) par ātruma ierobežošanas ierīču uzstādīšanu un izmantošanu noteiktu kategoriju transportlīdzekļos Kopienā ( 8 ) ievērošanu, un kas ierakstīti ar reģistrācijas kontrolierīcēm, kuras atbilst IB pielikumā noteiktajām prasībām, ir saņemami vismaz 365 dienas pēc to reģistrācijas, un ka tos var saņemt ar nosacījumiem, kas garantē datu drošību un precizitāti.

Dalībvalstis veic vajadzīgos pasākumus, nodrošinot, lai reģistrācijas kontrolierīču tālākpārdošana vai norakstīšana nevarētu īpaši kavēt šā punkta apmierinošas piemērošanas iespējas.

▼B

15. pants

1. Autovadītāji nelieto netīras vai bojātas datu reģistrācijas diagrammas ►M6 vai vadītāja kartes ◄ . Diagrammas pienācīgi aizsargā.

▼M6

Ja autovadītājs vēlas vadītāja karti atjaunot, viņš ne vēlāk kā 15 dienas pirms kartes derīguma termiņa beigām iesniedz pieteikumu kompetentajām iestādēm dalībvalstī, kurā ir viņa parasta dzīvesvieta.

▼B

Sabojājot ierakstītu diagrammu, autovadītāji bojātajai diagrammai pievieno jaunu diagrammu, ko izmanto tās nomaiņai.

▼M6

Ja vadītāja karte ir bojāta, nedarbojas pareizi, ir nozaudēta vai nozagta, autovadītājs septiņu darba dienu laikā iesniedz pieteikumu tās nomaiņai kompetentai iestādei dalībvalstī, kurā ir viņa parasta dzīvesvieta.

▼M11

Ja vadītāja karte ir bojāta, nedarbojas vai nav pie transportlīdzekļa vadītāja, tad transportlīdzekļa vadītājs:

a) brauciena sākumā izdrukā informāciju par transportlīdzekli, ko viņš vada, un šajā izdrukā norāda: i) informāciju, kas ļauj identificēt transportlīdzekļa vadītāju (vārdu, vadītāja kartes vai vadītāja apliecības numuru), tostarp viņa parakstu; ii) laikposmus, kas minēti 3. punkta otrā ievilkuma b), c) un d) apakšpunktā;

b) brauciena beigās izdrukā informāciju par laikposmiem, ko ir fiksējušas transportlīdzekļa reģistrācijas kontrolierīces, atzīmē visus cita darba, pieejamības laikposmus un atpūtu, ja brauciena sākumā tos nefiksēja tahogrāfs, un uz izdrukas norāda informāciju, kas ļauj identificēt transportlīdzekļa vadītāju (vārdu, vadītāja kartes vai vadītāja apliecības numuru), tostarp viņa parakstu.

▼B

2. Autovadītāji izmanto datu reģistrācijas diagrammas ►M6 vai vadītāja kartes ◄ katru darba dienu, sākot no dienas, kad tie saņem transportlīdzekli. Reģistrēšanas diagrammu ►M6 vai vadītāja karti ◄ neizņem pirms dienas darba laika beigām, izņemot gadījumus, kad to atļauts darīt kāda cita iemesla dēļ. Datu reģistrācijas diagrammu ►M6 vai vadītāja karti ◄ drīkst lietot, nepārsniedzot laiku, kam tā paredzēta.

▼M11

Ja transportlīdzekļa vadītāja prombūtnes rezultātā viņš nespēj izmantot ierīces, ar ko aprīkots transportlīdzeklis, tad 3. punkta otrā ievilkuma b), c) un d) apakšpunktā minētos laikposmus:

a) ja transportlīdzeklis ir aprīkots ar reģistrācijas kontrolierīci saskaņā ar I pielikumu – ievada reģistrācijas diagrammā vai nu manuāli, vai izmantojot automātisko reģistrēšanas ierīci, vai ar citu līdzekļi palīdzību, salasāmi un nenosmērējot diagrammu; vai

b) ja transportlīdzeklis ir aprīkots ar reģistrācijas kontrolierīci saskaņā ar I B pielikumu – ievada vadītāja kartē, izmantojot manuālā ieraksta iespējas, kas ir reģistrācijas kontrolierīcei.

Ja transportlīdzeklī, kurš aprīkots ar reģistrācijas kontrolierīci saskaņā ar I B pielikumu, atrodas vairāk kā viens transportlīdzekļa vadītājs, transportlīdzekļa vadītāji nodrošina, ka to vadītāju kartes tiek ievietotas pareizajās tahogrāfa atverēs.

▼B

Ja transportlīdzeklī ir vairāki autovadītāji, datu reģistrācijas diagrammas pēc vajadzības nomaina tā, lai I pielikuma II nodaļas 1. līdz 3. punktā noteiktā informācija tiktu reģistrēta tā vadītāja diagrammā, kas faktiski vada transportlīdzekli.

3. Autovadītāji:

— nodrošina, lai reģistrētais laiks sakristu ar tās valsts pulksteņa laiku, kurā transportlīdzeklis reģistrēts,

— darbina palaišanas mehānismus, ar kuru palīdzību atsevišķi un precīzi var reģistrēt šādus laikposmus: — a) zem atzīmes : vadīšanas ilgumu; ▼M11 b) “cits darbs” nozīmē jebkādas darbības, kas nav transportlīdzekļa vadīšana un kas definētas kā darba laiks 3. panta a) apakšpunktā Eiropas Parlamenta un Padomes Direktīva 2002/15/EK (2002. gada 11. marts) par darba laika organizēšanu personām, kas ir autotransporta apkalpes locekļi ( 9 ), kā arī jebkuru darbu tam pašam vai citam darba devējam, transporta sektorā vai ārpus tā, un to atzīmē ar zīmi ; c) “pieejamību”, kas definēta Padomes Direktīvas 2002/15/EK 3. panta b) apakšpunktā, atzīmē ar šādu zīmi ; ▼B d) zem atzīmes : darba pārtraukumus un dienas atpūtas periodus.

▼M11 —————

▼B

5. Apkalpes locekļi savās datu reģistrācijas diagrammās ieraksta šādu informāciju:

a) sākot jaunu diagrammu - uzvārdu un vārdu;

b) diagrammas izmantošanas sākuma datumu un vietu, izmantošanas beigu datumu un vietu;

c) izmantojamā transportlīdzekļa reģistrācijas numuru - pirmajam uz diagrammas reģistrētajam braucienam izmantojamā transportlīdzekļa numuru, kā arī diagrammas izmantošanas laikā nomainītā transportlīdzekļa numuru;

d) odometra rādījumus: — pirmā diagrammā reģistrētā brauciena sākumā, — pēdējā diagrammā reģistrētā brauciena beigās, — nomainot transportlīdzekli darba dienas laikā (nolasījums no transportlīdzekļa, uz kuru norīkots darbā, un no transportlīdzekļa, uz kuru pāriet);

e) transportlīdzekļu nomaiņas laiku.

▼M6

5a. Autovadītājs saskaņā ar IB pielikumu reģistrācijas kontrolierīcē ievada to valstu apzīmējumus, kurās viņš sāk un beidz dienas darbu. Turklāt dalībvalstis var noteikt, ka autotransporta līdzekļu vadītāji, kas veic iekšzemes pārvadājumus dalībvalstī, papildus dalībvalsts apzīmējumam ievada sīkākus ģeogrāfiskos datus ar noteikumu, ka attiecīgā dalībvalsts par to līdz 1998. gada 1. aprīlim paziņojusi Komisijai, un to nav vairāk par 20.

Minētos datus ievada autovadītājs, un tos var ievadīt rokas režīmā vai automātiski — gadījumos, kad reģistrācijas kontrolierīce pieslēgta sekošanas satelītsistēmai.

▼B

6. ►M6 I pielikumā noteiktās reģistrācijas kontrolierīces ◄ konstrukcijai jābūt tādai, lai pilnvarots kontroles darbinieks vajadzības gadījumā varētu to atvērt un nolasīt iepriekšējo deviņu stundu laikā reģistrētos datus, diagrammu nesaburzot, nesabojājot vai nenosmērējot.

Ierīces konstrukcijai turklāt jābūt tādai, lai neatverot apvalku, varētu pārbaudīt, vai tiek veikta datu reģistrācija.

▼M11

7.

a) Ja transportlīdzekļa vadītājs vada transportlīdzekli, kas ir aprīkots ar reģistrācijas kontrolierīci saskaņā ar I pielikumu, tad pēc pilnvarota inspektora pieprasījuma transportlīdzekļa vadītājam ir pienākums uzrādīt: i) kārtējās darba nedēļas reģistrācijas diagrammas un tās, kuras transportlīdzekļa vadītājs ir izmantojis iepriekšējās 15 dienās; ii) vadītāja karti, ja viņam tāda ir; un iii) manuālos pierakstus un izdruku par kārtējo darba nedēļu un iepriekšējām 15 dienām, kā paredzēts šajā regulā un Regulā (EK) Nr. 561/2006. Tomēr pēc 2008. gada 1. janvāra laikposmiem, kas minēti i) un iii) apakšpunktā, ir jāietver kārtējā diena un iepriekšējās 28 dienas.

b) Ja transportlīdzekļa vadītājs vada transportlīdzekli, kas ir aprīkots ar reģistrācijas kontrolierīci saskaņā ar I B pielikumu, pēc pilnvarota inspektora pieprasījuma transportlīdzekļa vadītājam ir pienākums uzrādīt: i) viņa vadītāja karti; ii) ar roku veiktos pierakstus un izdruku par kārtējo darba nedēļu un iepriekšējām 15 dienām, kā paredzēts šajā regulā un Regulā (EK) Nr. 561/2006; un iii) reģistrācijas diagrammas par to pašu laikposmu, kurš minēts iepriekšējā apakšpunktā un kura laikā transportlīdzekļa vadītājs vadīja transportlīdzekli, kas aprīkots ar reģistrācijas kontrolierīci saskaņā ar I pielikumu. Tomēr pēc 2008. gada 1. janvāra laikposmiem, kas minēti ii) apakšpunktā, ir jāietver kārtējā diena un iepriekšējās 28 dienas.

c) Pilnvarots inspektors var pārbaudīt atbilstību Regulai (EK) Nr. 561/2006, analizējot reģistrācijas diagrammas, displejā redzamos vai izdrukātos datus, ko ir reģistrējusi reģistrācijas iekārta vai vadītāja karte, vai analizējot jebkurus citus papilddokumentus, kas pamato noteikumu neievērošanu, piemēram, tos, kas noteikti 16. panta 2. un 3. punktā.

▼M6

8. Aizliegts falsificēt, noklusēt vai iznīcināt datus, kas ierakstīti reģistrācijas diagrammā, saglabāti reģistrācijas kontrolierīcē vai vadītāja kartē vai izdrukās no IB pielikumā noteiktajām reģistrācijas kontrolierīcēm. Tas pats attiecas arī uz manipulācijām ar reģistrācijas kontrolierīci, reģistrācijas diagrammām vai vadītāja karti, kuras var radīt datu un/vai izdrukātās informācijas falsificējumus, noklusējumus vai iznīcināšanu. Transportlīdzeklī nedrīkst būt ierīces, kuras var izmantot šādā nolūkā.

▼B

16. pants

1. Reģistrācijas kontrolierīču bojājumu vai nepareizas darbības gadījumos darba devējam iespējami drīz tās jānodod remontā apstiprinātajam montierim vai licencētā darbnīcā.

Ja transportlīdzeklis nevar atgriezties garāžā vienas nedēļas laikā pēc bojājuma vai nepareizas darbības konstatēšanas, remontu veic pa ceļam.

Ar pasākumiem, ko dalībvalstis pieņem 19. pantā noteiktajā kārtībā, kompetentajām iestādēm var piešķirt pilnvaras aizliegt izmantot transportlīdzekļus, ja reģistrācijas kontrolierīču bojājumu vai nepareizas darbības gadījumos netiek ievērota šā punkta iepriekšējās daļās noteiktā kārtība.

▼M6

2. Laikā, kamēr reģistrācijas kontrolierīce nedarbojas vai darbojas nepareizi, autovadītāji ierasta visu informāciju par dažādiem laikposmiem, kuros reģistrācijas kontrolierīce datus pareizi neieraksta vai neizdrukā, reģistrācijas diagrammās vai pagaidu diagrammā, kas jāpievieno reģistrācijas diagrammai vai vadītāja kartei un uz kuras pieraksta savus identifikācijas datus (vadītāja kartes numuru un/vai vārdu un uzvārdu, un/vai autovadītāja apliecības numuru) un parakstās.

Ja vadītāja karte ir bojāta, darbojas nepareizi, ir pazaudēta vai nozagta, autovadītājs brauciena beigās izdrukā informāciju par laikposmiem, kas ierakstīta reģistrācijas kontrolierīcē, un uz šā dokumenta atzīmē savus identifikācijas datus (vadītāja kartes numuru un/vai vārdu un uzvārdu, un/vai autovadītāja apliecības numuru), kā arī parakstās

▼M6

3. Ja vadītāja karte ir bojāta vai tā nedarbojas pareizi, autovadītājs to nosūta kompetentai iestādei dalībvalstī, kurā ir tā parasta dzīvesvieta. Par vadītāja kartes zādzību iesniedz formālu paziņojumu kompetentajām iestādēm dalībvalstī, kurā zādzība notikusi.

Par vadītāja kartes nozaudēšanu ar formālu paziņojumu informē kompetentās iestādes dalībvalstī, kas to izdevusi, un kompetentās iestādes dalībvalstī, kurā ir parasta dzīvesvieta, ja tās ir dažādas valstis.

Autovadītājs var turpināt darbu bez vadītāja kartes ne ilgāk par 15 dienām vai ilgāk, ja līdz brauciena beigām vajadzīgs ilgāks laiks ar noteikumu, ka viņš var pierādīt, ka šajā laikā vadītāja karti uzrādīt vai lietot nav iespējams.

Gadījumos, kad autovadītāja parastas dzīvesvietas kompetentās iestādes un vadītāja karti izdevušās kompetentās iestādes ir divās dažādās dalībvalstīs, un kartes izdevējas dalībvalsts iestādēm iesniegts pieprasījums karti atjaunot, nomainīt vai apmainīt, tās par kartes atjaunošanas, nomaiņas vai apmaiņas iemesliem precīzi informē vecās kartes izdevējas iestādes.

▼B







V NODAĻA

Nobeiguma noteikumi

▼M6

17. pants

▼M14

1. Grozījumus, kas ir nepieciešami, lai pielikumus pielāgotu tehnikas attīstībai, kā pasākumus, kas ir paredzēti, lai grozītu nebūtiskus šīs regulas elementus, pieņem saskaņā ar 18. panta 2. punktā minēto regulatīvo kontroles procedūru.

▼M6

2. Saskaņā ar šo pašu procedūru iespējami drīz, ja iespējams, līdz 1998. gada 1. jūlijam, pieņem tehniskās specifikācijas, kas attiecas uz šādām IB pielikuma daļām:

a) II nodaļas — punkta 17. apakšpunktu: — reģistrācijas kontrolierīču darbības kļūdu paziņojumu izvadīšana uz displeja un izdrukāšana, — d) punkta 18. apakšpunktu: — vadītāja karšu darbības kļūdu paziņojumu izvadīšana uz displeja un izdrukāšana, — d) punkta 21. apakšpunktu: — kopsavilkuma pārskatu izvadīšana uz displeja un izdrukāšana;

b) III nodaļas — a) punkta 6.3 apakšpunktu: — transportlīdzekļa elektronisko ierīču aizsardzības standarti pret elektriskā un magnētiskā lauka traucējumiem, — a) punkta 6.5. apakšpunktu: — visas sistēmas aizsardzība (drošība), — c) punkta 1. apakšpunktu: — brīdinājuma signāli par reģistrācijas kontrolierīces darbības iekšējiem traucējumiem, — c) punkta 5. apakšpunktu: — brīdinājuma signālu formāts, — f) punktu: — maksimālas pielaides;

c) IV nodaļas A daļā: — 4. punktu: — standarti, — 5. punktu: — drošība, ieskaitot datu aizsardzību, — 6. punktu: — temperatūras diapazons, — 8. punktu: — elektriskie raksturlielumi, — 9. punktu: — vadītāja kartes loģiskā struktūra, — 10. punktu: — funkcijas un komandas, — 11. punktu: — pamatdatnes, un IV nodaļas B daļā;

d) V nodaļu: drukas ierīču un izdruku standarts.

▼M14

18. pants

1. Komisijai palīdz komiteja.

2. Ja ir atsauce uz šo punktu, piemēro Lēmuma 1999/468/EK 5.a panta 1. līdz 4. punktu un 7. pantu, ņemot vērā tā 8. pantu.

▼B

19. pants

1. Dalībvalstis laikus, konsultējoties ar Komisiju, pieņem šīs regulas īstenošanai vajadzīgos normatīvos un administratīvos aktus.

Šādi pasākumi inter alia ietver ievērošanas pārbaužu organizāciju, procedūras un līdzekļus, kā arī sankcijas, ko nosaka pārkāpumu gadījumos.

2. Dalībvalstis sniedz savstarpēju palīdzību šīs regulas piemērošanā un tās ievērošanas pārbaužu veikšanā.

3. Sniedzot savstarpēju palīdzību, dalībvalstu kompetentās iestādes regulāri apmainās ar to rīcībā esošo informāciju par:

— šīs regulas pārkāpumiem, ko izdarījušas personas, kuras nav dalībvalstu iedzīvotāji, kā arī par sankcijām, kas noteiktas par šiem pārkāpumiem,

— sankcijām, ko dalībvalsts noteikusi saviem iedzīvotājiem par citās dalībvalstīs izdarītajiem pārkāpumiem.

20. pants

Regulu (EEK) Nr. 1463/70 atceļ.

Minētās regulas 3. panta 1. punktu līdz 1989. gada 31. decembrim tomēr piemēro transportlīdzekļiem un to vadītājiem regulāros starptautiskos pasažieru pārvadājumos, ja šādiem pārvadājumu pakalpojumiem izmantojamais autotransports nav aprīkots ar reģistrācijas kontrolierīcēm, ko izmanto šajā regulā noteiktajā kārtībā.

▼M2

20.a pants

Šo regulu līdz 1991. gada 1. janvārim nepiemēro tiem autotransporta līdzekļiem, kas līdz minētajam datumam reģistrēti bijušās Vācijas Demokrātiskās Republikas teritorijā.

Šo regulu līdz 1993. gada 1. janvārim nepiemēro minētajiem autotransporta līdzekļiem gadījumos, kad tos izmanto transporta operācijām tikai Vācijas Federatīvās Republikas teritorijā. Taču šo regulu kopš tās stāšanās spēkā piemēro autotransporta līdzekļiem, ko izmanto bīstamu kravu pārvadājumiem.

▼B

21. pants

Šī regula stājas spēkā 1986. gada 29. septembrī.

Šī regula uzliek saistības kopumā un ir tieši piemērojama visās dalībvalstīs.









I PIELIKUMS

KONSTRUKCIJAI, TESTĒŠANAI, UZSTĀDĪŠANAI UN INSPEKCIJAI NOTEIKTĀS PRASĪBAS

I. DEFINĪCIJAS

Šajā pielikumā:

a) Reģistrācijas kontrolierīces ir: ierīces, kas paredzētas uzstādīšanai autotransporta līdzekļos, un kas automātiski vai pusautomātiski rāda vai reģistrē datus par šo transportlīdzekļu kustību un noteiktiem to vadītāju darba laikposmiem;

b) Reģistrācijas diagramma ir: diagramma, kas paredzēta reģistrēto datu atzīmēšanai un saglabāšanai un ko ievieto reģistrācijas kontrolierīcē, kuras marķēšanas ierīces nepārtraukti pieraksta reģistrējamo informāciju diagrammā;

c) Reģistrācijas kontrolierīces konstante nozīmē: skaitliski izteiktu raksturlielumu, ar ko uzdod ieejas signālu, kāds vajadzīgs brauciena viena kilometra parādīšanai un reģistrēšanai; šī konstante jāizsaka kā apgriezienu skaits uz kilometru (k =… apgr./km), vai impulsu skaits uz kilometru (k =… impulsi/km);

d) Raksturojuma koeficients nozīmē: skaitliski izteiktu raksturlielumu, ar ko uzdod izejas signālu laikā, kamēr transportlīdzeklis testēšanas standartapstākļos (sk. šā pielikuma IV nodaļas 4. punktu) nobrauc vienu kilometru lielu attālumu, un ko dod transportlīdzekļa detaļa (pārnesumkārbas dzenamā vārpsta vai ass), kas to savieno ar reģistrācijas kontrolierīci. Šo raksturojuma koeficientu izsaka ar apgriezienu skaitu uz kilometru (w=… apgr./km), vai impulsu skaitu uz kilometru (w =… imp./km);

e) Riteņu riepu faktiskais apkārtmērs nozīmē: vidējo attālumu, ko, pārvietojot transportlīdzekli, viena pilna apgrieziena laikā nobrauc dzenošie riteņi. Šis attālums jāmēra testēšanas standartapstākļos (sk. šā pielikuma IV nodaļas 4. punktu), un to izsaka formā: 1 =… mm.

II. REĢISTRĀCIJAS KONTROLIERĪČU VISPĀRĪGS RAKSTUROJUMS UN FUNKCIJAS

Ierīcēm jānodrošina iespējas reģistrēt:

1) transportlīdzekļa nobraukto attālumu;

2) transportlīdzekļa ātrumu;

3) vadīšanas ilgumu;

4) citus darba vai ar darbu saistītus laikposmus;

5) darba pārtraukumus un ikdienas atpūtas laiku;

6) apvalka atvēršanu, kurā ir reģistrācijas diagramma;

▼M1

7) elektroniskajās reģistrācijas kontrolierīcēs, kas reģistrē attāluma un ātruma devēja signālus, ko uz to pārraida elektriska signāla veidā, visus elektrības padeves pārtraukumus reģistrācijas kontrolierīcēm (izņemot to apgaismojumu), kā arī attāluma un ātruma devējam, kas ir ilgāki par 100 milisekundēm, un visus signāla padeves pārtraukumus uz attāluma un ātruma devēju.

▼B

Transportlīdzekļos, kuriem ir divi autovadītāji, jābūt iespējām vienlaikus atsevišķi divās reģistrācijas diagrammās reģistrēt 3., 4. un 5. punktā uzskaitītos datus.

III. REĢISTRĀCIJAS KONTROLIERĪČU KONSTRUKCIJAI NOTEIKTĀS PRASĪBAS

a) Vispārīgas prasības

1. Reģistrācijas kontrolierīcē ietilpst šādas ierīces: 1.1 Vizuāli mēraparāti, kas parāda: — nobraukto attālumu (attāluma skaitītājs), — ātrumu (spidometrs), — laiku (pulkstenis). 1.2 Reģistrējoši pašrakstītāji instrumenti, pie kuriem pieder: — nobrauktā attāluma reģistrēšanas ierīce, — ātruma reģistrēšanas ierīce, — viena vai vairākas laika reģistrēšanas ierīces, kas atbilst III nodaļas c) punkta 4. apakšpunktā noteiktajām prasībām. ▼M1 1.3 Marķēšanas līdzekļi, kas reģistrācijas diagrammā atsevišķi parāda: — katru reizi, kad tiek atvērts apvalks, kurā ir diagramma, — II nodaļas 7. punktā minētajām elektroniskajām reģistrācijas kontrolierīcēm - visus elektrības padeves pārtraukumus (izņemot to apgaismojumu), kas ilgāki par 100 milisekundēm, tūlīt pēc elektrības padeves atjaunošanas, — II nodaļas 7. punktā minētajām elektroniskajām reģistrācijas kontrolierīcēm - visus elektrības padeves pārtraukumus attāluma un ātruma devējam, kas ilgāki par 100 milisekundēm, un visus signāla padeves pārtraukumus uz attāluma un ātruma devēju. ▼B

2. Papildus uzskaitītajām ierīcēm uzstādot kādas citas, tās nedrīkst traucēt obligāto ierīču normālu darbību, vai to rādījumu nolasīšanu. Ierīces jānodod apstiprināšanai komplektā ar šādām papildus ierīcēm.

3. Materiāli 3.1 Visas reģistrēšanas ierīču sastāvdaļas jāizgatavo no pietiekami stabiliem un mehāniski izturīgiem materiāliem ar pastāvīgām elektriskām un magnētiskām īpašībām. 3.2 Visi ierīču komponentu konstrukcijas pārveidojumi vai to izgatavošanai izmantojamo materiālu nomaiņa pirms ieviešanas ražošanā jāapstiprina iestādē, kas izdevusi ierīces tipa apstiprinājumu.

4. Nobrauktā attāluma mērīšana Nobraukto attālumu var mērīt vai reģistrēt tā, lai mērījumā: — ietvertu transportlīdzekļa kustību uz priekšu un atpakaļgaitā, vai — ietvertu tikai kustību uz priekšu. Atpakaļgaitas kustības reģistrācija nedrīkst ietekmēt pārējo reģistrēto datu skaidrību vai precizitāti.

5. Ātruma mērīšana 5.1 Mērāmā ātruma diapazonam jāatbilst tipa apstiprinājuma sertifikātā norādītajam. 5.2 Mēraparātu pašsvārstību frekvencei un svārstību slāpēšanai jābūt tādai, lai instrumenti, kas rāda un reģistrē ātrumu, mērīšanas diapazonā pieļaujamās kļūdas robežās varētu sekot paātrinājumam līdz 2 m/s2.

6. Laika skaitīšana (pulkstenis) 6.1 Mehānismam pulksteņa rādījumu atgriešanai sākuma stāvoklī jāatrodas apvalkā, kurā ievieto reģistrēšanas diagrammu; katra reize, kad atver apvalku, ir automātiski jāreģistrē diagrammā. 6.2 Ja reģistrācijas diagrammas pārvietošanas mehānismu regulē pulkstenis, laikam, kamēr tas iet pareizi pēc pilnīgas uzvilkšanas, jābūt vismaz par 10 % ilgākam par reģistrēšanas laiku, kas atbilst ierīcē izmantojamo diagrammu maksimālajam garumam.

7. Apgaismojums un aizsardzība 7.1 Ierīces vizuālajiem mēraparātiem jābūt pietiekami apgaismotiem ar neapžilbinošu apgaismojumu. 7.2 Normālos ekspluatācijas apstākļos ierīču iekšējām daļām jābūt aizsargātām pret mitrumu un putekļiem. Turklāt tām jābūt drošām pret viltojumiem, ievietojot noslēgtā un noplombējamā apvalkā.

b) Vizuālie mēraparāti

1. Nobrauktā attāluma rādītājs (attāluma reģistrēšanas ierīce)

1.1 Nobrauktā attāluma rādītāja iedaļas vērtībai jābūt 0,1 km. Cipariem, kas rāda 100 metru, jābūt viegli atšķiramiem no cipariem, kas rāda attālumu veselos kilometros.

1.2 Attāluma rādītāja cipariem jābūt skaidri salasāmiem, un to redzamajam augstumam jābūt vismaz 4 mm.

1.3 Attāluma rādītāja konstrukcijai jānodrošina iespēja uzrādīt vismaz 99 999,9 kilometru attālumu.

2. Ātruma rādītājs (spidometrs)

2.1 Mērījumu diapazonā ātruma skalai jābūt vienmērīgi graduētai ik pa 1, 2, 5 vai 10 kilometriem stundā. Ātruma skalas iedaļas vērtība (divu blakus iedaļu vērtības starpība) nedrīkst pārsniegt 10 % no maksimālā uz skalas norādītā ātruma.

2.2 Ātrumu diapazonu, kas pārsniedz faktiski mērāmās vērtības, nav obligāti apzīmēt ar cipariem.

2.3 Attālumam starp skalas iedaļām, kas atbilst ātruma starpībai 10 kilometru stundā, jābūt ne mazākam par 10 milimetriem.

2.4 Instrumentiem ar rādītāja bultiņu tās attālums no instrumenta skalas nedrīkst pārsniegt trīs milimetrus.

3. Laika rādītājs (pulkstenis)

Laika rādījumiem jābūt redzamiem ierīces ārpusē, un tiem jābūt skaidriem, saprotamiem un nepārprotamiem.

c) Reģistrējošie pašrakstītāji instrumenti

1. Vispārīgas prasības

1.1 Visām ierīcēm neatkarīgi no reģistrācijas diagrammas veida (lentes vai apļa), jābūt zīmei, kas norāda, kā reģistrācijas diagrammu pareizi ievietot tā, lai pulksteņa rādītais laiks atbilstu laika apzīmējumiem diagrammā.

1.2 Kontrolierīces diagrammas pārvietošanas mehānismam jānodrošina, lai diagrammas kustībā nebūtu brīvgājiena un tā būtu viegli ieliekama un izņemama.

1.3 Apļa veida reģistrācijas diagrammas pārvietošanas ierīcēm jābūt darbināmām ar pulksteņa mehānismu. Šādā gadījumā diagrammas rotācijas kustībai jābūt nepārtrauktai un vienmērīgai, ar minimālo ātrumu septiņi milimetri stundā, ko mēra pa iekšējo apli, ar ko apzīmēta ātruma reģistrēšanas josla. Lentes veida reģistrācijas diagrammas pārvietošanas ierīcē, ja to darbina ar pulksteņa mehānisma palīdzību, lentes taisnvirziena kustības ātrumam jābūt ne mazākam par 10 milimetriem stundā.

1.4. Jābūt automātiskai nobrauktā attāluma, transportlīdzekļa kustības ātruma, kā arī diagrammas apvalka vāka atvēršanas reģistrācijai.

2. Nobrauktā attāluma reģistrēšana

2.1 Nobrauktā attāluma kilometrs reģistrējot jāparāda ar attiecīgās koordinātes izmaiņām vismaz par vienu milimetru.

2.2 Braucot ar ātrumu, kas ir tuvs mērīšanas diapazona augšējai robežai, reģistrētajiem datiem par nobraukto attālumu jābūt labi nolasāmiem.

3. Ātruma reģistrācija

3.1 Neatkarīgi no reģistrācijas diagrammas ātruma, ātruma pašrakstītāja spalvai jāpārvietojas, veidojot taisnu līniju taisnā leņķī attiecībā pret reģistrācijas diagrammas pārvietošanās virzienu. Spalvas kustība var veidot līkni ar nosacījumu, ka tiek ievēroti šādi noteikumi: — spalvai jāpārvietojas perpendikulāri tās joslas vidējai aplocei apļa veida diagrammā, kurā reģistrē ātrumu, vai, izmantojot lentes veida reģistrācijas diagrammas, perpendikulāri tās joslas asij, kurā reģistrē ātrumu, — attiecībai starp spalvas zīmētās līknes rādiusu un joslas platumu, kurā reģistrē ātrumu, neatkarīgi no izmantojamās reģistrācijas diagrammas veida jābūt vismaz no 2,4 līdz 1, — laika mēroga līnijām, kas šķērso joslu ātruma reģistrēšanai, jābūt tādam pašam rādiusam kā līnijai, ko zīmē spalva. Laika mēroga līnijām jāattēlo laikposms, kas nepārsniedz vienu stundu.

3.2 Ātruma maiņām par 10 kilometriem stundā reģistrācijas diagrammā jābūt attēlotām ar attiecīgās koordinātes izmaiņām vismaz par 1,5 milimetriem.

4. Laika reģistrēšana

▼M1

4.1 Reģistrāciju kontrolierīču konstrukcijai jābūt tādai, lai tiktu automātiski reģistrēts vadīšanas ilgums, un lai vajadzības gadījumos, iedarbinot ieslēgšanas mehānismu, varētu atsevišķi reģistrēt pārējos regulas 15. panta 3. punkta otrā ievilkuma b), c) un d) apakšpunktā minētos laikposmus.

▼B

4.2 Jābūt iespējām pēc līniju rakstura, to savstarpējā novietojuma un vajadzības gadījumos arī šā regula 15. pantā noteiktajām zīmēm precīzi noteikt dažādus laikposmus. Dažādos laikposmus vajadzētu reģistrācijas diagrammā atzīmēt atšķirīgi ar dažāda biezuma līnijām, vai pēc kādas citas, pierakstu saprotamības un interpretācijas ziņā vismaz līdzvērtīgas sistēmas.

4.3 Transportlīdzekļiem, kuru apkalpē ir vairāki autovadītāji, 4.1 punktā noteiktie pieraksti jāizdara divās reģistrācijas diagrammās katram vadītājam atsevišķi. Šādā gadījumā abu reģistrācijas diagrammu pārvietošanu veic vai nu ar vienu mehānismu, vai diviem atsevišķiem sinhronas darbības mehānismiem.

d) Slēgšanas ierīce

1. Apvalkam, zem kura ievietotas reģistrācijas diagrammas un mehānisms pulksteņa atgriešanai sākuma stāvoklī, jābūt aizslēdzamam.

2. Diagrammā automātiski jāreģistrē apvalka atvēršana, kurā atrodas reģistrācijas diagrammas un mehānisms pulksteņa atgriešanai sākuma stāvoklī.

e) Apzīmējumi

1. Uz ierīces instrumentu paneļa jābūt šādiem apzīmējumiem: — blakus skaitlim, ko rāda nobrauktā attāluma skaitītājs, attāluma mērvienība, kas apzīmēta ar saīsinājumu “km”, — pie ātruma skalas apzīmējums “km/h”, — spidometra ātruma mērīšanas diapazons formā “Vmin … km/h, Vmax … km/h”. Šis apzīmējums nav vajadzīgs, ja diapazons norādīts uz ierīces apraksta plāksnītes. Šīs prasības neattiecas uz reģistrācijas kontrolierīcēm, kas apstiprinātas līdz 1970. gada 10. augustam.

2. Ierīcei jābūt piestiprinātai apraksta plāksnītei, uz tās jābūt šādiem apzīmējumiem, kam jābūt redzamiem, kad ierīce ir uzstādīta: — ierīces ražotāja nosaukums un adrese, — izstrādājuma numurs un izgatavošanas gads, — ierīces tipa apstiprinājuma zīme, — ierīces konstante formā “k = … rev/km” vai “k = … imp/km”, — av obligāti, bet var norādīt ātruma mērīšanas diapazonu 1. punktā noteiktajā veidā, — pieļaujamais instrumenta slīpuma leņķis gadījumā, ja tas ietekmē instrumenta jutību, un tāpēc tā rādījumu precizitāte ir zemāka par pieļaujamo; to apzīmē šādi: — — kur α ir vertikāli uzstādītas ierīces priekšējā paneļa leņķis pret horizontāli, kādā instruments kalibrēts; β un γ attiecīgi šā leņķa augšējā un apakšējā pieļaujamā robeža.

f) Pielaides (vizuālie mēraparāti un reģistrējošie pašrakstītāji instrumenti)

1. Uz pārbaudes stenda pirms uzstādīšanas: a) nobrauktais attālums: vismaz viena kilometra attālumam ± 1 % faktiskā; b) ātrums: ± 3 km/h no faktiskā ātruma; c) laiks: ± divas minūtes dienā vai ne vairāk par 10 minūtēm septiņās dienās, ja pulkstenis pēc uzvilkšanas iet vismaz šādu laiku.

2. Uzstādot: a) nobrauktais attālums: vismaz viena kilometra attālumam ± 2 % faktiskā; b) ātrums: ± 4 km/h no faktiskā ātruma; c) laiks: ± divas minūtes dienā, vai ± 10 minūtes septiņās dienās.

3. Ekspluatācijā: a) nobrauktais attālums: vismaz viena kilometra attālumam ± 4 % faktiskā; b) ātrums: ± 6 km/h no faktiskā ātruma; c) laiks: ± divas minūtes dienā, vai ± 10 minūtes septiņās dienās.

4. Pielaides, kas norādītas 1., 2. un 3. punktā, attiecas uz temperatūru no 0 °C līdz 40 °C, temperatūru mēra pie ierīces.

5. Pielaides, kas norādītas 2. un 3. punktā, nosaka saskaņā ar IV nodaļas noteikumiem.

IV. REĢISTRĀCIJAS DIAGRAMMAS

a) Vispārīgas prasības

1. Reģistrācijas diagrammas nedrīkst traucēt instrumenta normālu darbību, un tajās reģistrētajai informācijai jābūt neizdzēšamai, viegli salasāmai un izvērtējamai. Normālā temperatūrā un mitrumā kontrolierīces datu reģistrācijas diagrammām jāsaglabā izmēri un tajās jāsaglabājas reģistrētajai informācijai. Turklāt jābūt iespējām, reģistrācijas diagrammas nebojājot un neskarot tajās reģistrēto informāciju, ierakstīt šīs regulas 15. panta 5. punktā minētos datus. Normālos glabāšanas apstākļos ierakstiem jābūt skaidri salasāmiem vismaz vienu gadu.

2. Vienā diagrammā, neatkarīgi no tās veida, jābūt iespējām reģistrēt datus vismaz 24 stundas. Gadījumos, kad reģistrācijas laika pagarināšanai bez personāla iejaukšanās izmanto vairākas savstarpēji saistītas apļa veida diagrammas, šī sasaiste jāizveido tā, lai pārejot uz nākamo diagrammu, datu reģistrācijā nebūtu pārtraukumu vai datu pārklāšanās.

b) Reģistrācijas joslas un to iedalījums

1. Diagrammās jābūt šādām reģistrācijas joslām: — joslai, kurā reģistrē tikai braukšanas ātrumu, — joslai, kurā reģistrē tikai nobraukto attālumu, — vienai vai vairākām joslām, kurās reģistrē braukšanas laiku, citus darba vai ar darbu saistītus laikposmus, darba pārtraukumus un laiku, kurā autovadītāji atpūšas.

2. Joslai ātruma reģistrēšanai jābūt ar iedalījumu, kura iedaļas vērtība ir ne vairāk par 20 kilometriem stundā. Ātrums, kas atbilst katrai marķējuma līnijai, tai pretī jānorāda ar cipariem. Šajā joslā vismaz vienā vietā jābūt apzīmējumam “km/h”. Marķējuma pēdējai iedaļai jāsakrīt ar mērīšanas diapazona augšējo robežu.

3. Joslai nobrauktā attāluma reģistrēšanai jābūt izveidotai tā, lai bez grūtībām varētu nolasīt nobraukto attālumu kilometros.

4. Joslai vai joslām 1. punktā minēto laikposmu reģistrēšanai jābūt marķētām tā, lai šie laikposmi būtu skaidri izšķirami.

c) Diagrammās drukājamā informācija

Visās diagrammās drukātā veidā jābūt šādai informācijai:

— ražotāja nosaukumam un adresei vai komercnosaukumam,

— diagrammas tipa apstiprinājuma zīmei,

— to reģistrēšanas ierīces tipa apstiprinājuma zīmei, kurās diagrammu var izmantot,

— ātruma mērījumu diapazona augšējai robežai kilometros stundā.

Kā minimālā papildu prasība noteikts, ka katrā diagrammā jābūt drukātam laika mērogam, pēc kura var tieši nolasīt piecpadsmit minūšu laika intervālus un var bez grūtībām noteikt piecu minūšu laika intervālus.

d) Brīva vieta ierakstiem ar roku

Reģistrācijas diagrammās jābūt brīvai vietai, kurā autovadītāji var ierakstīt vismaz šādu informāciju:

— autovadītāja uzvārds un vārds,

— diagrammas izmantošanas sākuma un beigu vieta un datums,

— transportlīdzekļa vai transportlīdzekļu reģistrācijas numuri, uz kuriem autovadītājs norīkots darbā diagrammas izmantošanas laikā,

— odometra rādījumi transportlīdzekļos, uz kuriem autovadītājs norīkots darbā diagrammas izmantošanas laikā,

— transportlīdzekļu nomaiņas laiks.

V. REĢISTRĀCIJAS KONTROLIERĪCES UZSTĀDĪŠANA

1. Reģistrācijas kontrolierīces izvietojumam transportlīdzeklī jābūt tādam, lai no vadītāja vietas būtu labi redzami spidometra, nobrauktā attāluma skaitītāja un pulksteņa rādījumi, turklāt visām šo instrumentu daļām, arī kustīgajām daļām, jābūt aizsargātām pret to nejaušiem bojājumiem.

2. Jābūt iespējām pieskaņot reģistrācijas kontrolierīces konstanti atbilstīgi transportlīdzekļa raksturojuma koeficientam, izmantojot īpašu ierīci - adapteri. Transportlīdzekļos ar diviem vai vairākiem dzenošā tilta pārnesumskaitļiem jābūt uzstādītai pārslēdzējai ierīcei, ar ko dažādos pārnesumus var automātiski koriģēt pēc rādītājiem, ar kādiem ierīce pielāgota izmantošanai transportlīdzeklī.

3. Pēc ierīces uzstādīšanas laikā veiktās pārbaudes labi redzamā vietā transportlīdzeklim reģistrācijas kontrolierīces tuvumā vai tieši uz tās piestiprina uzstādīšanas plāksni. Uzstādīšanas plāksni nomaina katru reizi pēc tam, kad pēc apstiprinātā montiera vai darbnīcā veiktas inspekcijas tiek nomainītas arī pašas ierīces. Uz plāksnes jābūt vismaz šādai informācijai: — apstiprinātā montiera vai darbnīcas adresei, uzvārdam vai nosaukumam, vai arī komercnosaukumam, — transportlīdzekļa raksturojuma koeficientam formā: “w = … rev/km” vai “w = … imp/km”, — riteņu riepu faktiskajam apkārtmēram formā: “1 = … mm”, — datumam, kurā noteikts transportlīdzekļa raksturojuma koeficients un izmērīts riteņa riepu faktiskais apkārtmērs.

4. Plombas Jābūt noplombētām šādām detaļām: a) uzstādīšanas plāksnei, ja tā nav piestiprināta tā, ka to nevar noņemt, nebojājot uz tās esošās atzīmes; b) abiem transportlīdzekļa un reģistrācijas kontrolierīces savienojuma galiem; c) adapterim un tā pievienojuma vietai; d) pārslēgšanas mehānismam transportlīdzekļos ar diviem vai vairākiem dzenošā tilta pārnesumskaitļiem; e) savienojumiem, ar ko adapteris un pārslēgšanas mehānisms pieslēgts ierīces pārējai daļai; f) III nodaļas a) punkta 7.2 apakšpunktā noteiktajiem apvalkiem; ▼M3 g) visiem apvalkiem, zem kuriem ir līdzekļi reģistrācijas kontrolierīces konstantes pielāgošanai transportlīdzekļa raksturojuma koeficientam. ▼B Konkrētos gadījumos var būt vajadzīgas papildu plombas ierīces tipa apstiprinājumam, un tipa apstiprinājuma sertifikātā jābūt piezīmei par to atrašanās vietu. ►M3 Plombas, kas minētas b), c) un e) apakšpunktā, atļauts noņemt: — avāriju gadījumos, — lai uzstādītu, noregulētu vai remontētu ātruma ierobežošanas ierīci vai kādu citu ierīci, kas paaugstina ceļu satiksmes drošību, ar noteikumu, ka reģistrācijas kontrolierīces turpina darboties droši un pareizi, un apstiprinātais montieris vai darbnīca tās noplombē tūlīt pēc ātruma ierobežotāja vai citu tādu ierīču montāžas, kas paaugstina ceļu satiksmes drošību, bet pārējos gadījumos - septiņu dienu laikā ◄ ; par katru tādu gadījumu, norādot šādas rīcības iemeslus, jāsastāda rakstveida paziņojums, ko iesniedz kompetentām iestādēm.

▼M4

5. Kabeļiem reģistrācijas kontrolierīces savienošanai ar devēju jābūt ar plastmasu pārklātā nerūsējoša tērauda viengabala apvalkā ar gofrētiem galiem, izņemot gadījumus, kad līdzvērtīgu aizsardzību pret neatļautām manipulācijām nodrošina ar citiem līdzekļiem (piemēram, tādu elektroniskās uzraudzības paņēmienu kā signāla kodēšana), ar kuriem var atklāt reģistrācijas kontrolierīču pareizai darbībai nevajadzīgas ierīces, kas domātas reģistrācijas kontrolierīču darbības traucēšanai, radot īsslēgumus vai traucējumus, vai arī pārveidojot elektroniskos signālus no ātruma un attāluma devēja. Šajā regulā par viengabala savienojumiem tiek uzskatīti tādi savienojumi, ko veido plombēti pieslēgumi. Minētās elektroniskās uzraudzības vietā var izmantot elektronisku kontroli, kas nodrošina, ka reģistrācijas kontrolierīces reģistrē transportlīdzekļa pārvietošanos neatkarīgi no ātruma un attāluma devēja signāla. ▼M5 Šā punkta piemērošanas vajadzībām M1 un N1 kategorijas transportlīdzekļi ir transportlīdzekļi, kas definēti Padomes Direktīvas 70/156/EEK ( 10 ) II pielikuma A daļā. Transportlīdzekļiem, kam saskaņā ar minēto regulu uzstādīts tahogrāfs un kam nav paredzēts uzstādīt bruņu kabeli nobrauktā attāluma un ātruma devēja savienošanai ar reģistrācijas kontrolierīci, adapteris jāuzstāda iespējami tuvu nobrauktā attālumu un ātruma devējiem. Bruņu kabeli uzstāda adaptera savienošanai ar reģistrācijas kontrolierīci.

▼B

VI. PĀRBAUDES UN INSPEKCIJAS

Dalībvalstis izraugās iestādes, kas veic pārbaudes un inspekcijas.

1. Jaunu un izremontētu instrumentu sertificēšana

Visas ierīces, gan jaunās, gan izremontētās, sertificē attiecībā uz to pareizu darbību, kā arī rādījumu un reģistrēto datu precizitāti, kas noteikta III nodaļas f) punkta 1. apakšpunktā, un tās plombē saskaņā ar V nodaļas 4. punkta f) apakšpunktu.

Šim nolūkam dalībvalstis var noteikt veikt sākotnēju verificēšanu, kurā ietilpst jaunās vai izremontētās ierīces pārbaude un atbilstības apliecināšana apstiprinātajām tipam, kā arī šīs regulas un tā pielikumu prasībām; sertificēšanas pilnvaras var nodot arī ierīču ražotājiem vai to pilnvarotajiem pārstāvjiem.

2. Uzstādīšana

Pēc uzstādīšanas transportlīdzekļos kontrolierīcei un visām ierīcēm kopumā jāatbilst noteikumiem par pielaidēm, kas noteiktas III nodaļas f) punkta 2. apakšpunktā.

Inspekcijas pārbaudes veic apstiprināti montieri vai darbnīcas, kas par tām ir atbildīgas.

3. Periodiskās inspekcijas

a) transportlīdzekļos uzstādīto ierīču periodiskās inspekcijas veic ne retāk kā reizi divos gados, un tās var izdarīt reizē ar transportlīdzekļu tehniskajām apskatēm. Šajās inspekcijās veic šādas pārbaudes: — vai ierīce darbojas pareizi, — vai uz ierīces ir tipa apstiprinājuma zīme, — un vai ir piestiprināta uzstādīšanas plāksne, — vai uz ierīces un tās daļām nav bojātas plombas, — nosaka, kāds ir riepu faktiskais apkārtmērs.

b) inspekciju par atbilstību III nodaļas f) punkta 3. apakšpunkta noteikumiem par pielaidēm ekspluatācijas apstākļos veic ne retāk kā reizi sešos gados, tomēr dalībvalstis savā teritorijā reģistrētajiem transportlīdzekļiem var noteikt šīs inspekcijas izdarīt biežāk. Šajās inspekcijās jānomaina arī uzstādīšanas plāksne.

4. Kļūdu noteikšana

Ierīces kļūdas uzstādīšanas un ekspluatācijas laikā nosaka, ievērojot šādus noteikumus, kas jāuzskata par testēšanas standartapstākļiem:

— transportlīdzeklis ir bez kravas un tehniskā kārtībā,

— gaisa spiediens riepās atbilst ražotāja instrukcijām,

— riepu nodilums nepārsniedz normatīvajos aktos noteikto lielumu,

— transportlīdzekļa kustība: transportlīdzeklis ar tajā iebūvētā motora radīto vilci veic taisnvirziena kustību pa līdzenu horizontālu virsmu ar ātrumu 50 km/h ± 5 km/h; ar nosacījumu, ka precizitāte ir salīdzināma, pārbaudi var veikt arī piemērotā testēšanas stendā.

▼M8









I.B PIELIKUMS

KONSTRUKCIJAI, TESTĒŠANAI, UZSTĀDĪŠANAI UN INSPEKCIJAI NOTEIKTĀS PRASĪBAS

SATURS I. DEFINĪCIJAS … II. REĢISTRĀCIJAS KONTROLIERĪČU VISPĀRĪGS RAKSTUROJUMS UN FUNKCIJAS … 1. Vispārīgs raksturojums … 2. Funkcijas … 3. Darbības režīmi … 4. Aizsardzība … III. PRASĪBAS ATTIECĪBĀ UZ REĢISTRĀCIJAS KONTROLIERĪČU KONSTRUKCIJU UN DARBĪBU … 1. Karšu ievietošanas un izņemšanas kontrole … 2. Ātruma un attāluma mērīšana … 2.1. Veiktā attāluma mērīšana … 2.2. Ātruma mērīšana … 3. Laika skaitīšana … 4. Vadītāja darbību kontrole … 5. Braukšanas režīma kontrole … 6. Vadītājam ar roku izdarāmie ieraksti … 6.1. Vietu ierakstīšana, kurās sākas un/vai beidzas dienas darba periodi … 6.2. Ar roku ierakstāmās vadītāja darbības … 6.3. Īpašu nosacījumu ievadīšana … 7. Uzņēmuma atslēgu pārvaldība … 8. Vadītāja darbību kontrole … 9. Notikumu un/vai bojājumu noteikšana … 9.1. Notikums “ievietota nederīga karte” … 9.2. Notikums “kartes konflikts” … 9.3. Notikums “daļēja laika pārklāšanās” … 9.4. Notikums “autovadīšana bez atbilstīgas kartes” … 9.5. Notikums “kartes ievietošana braukšanas laikā” … 9.6. Notikums “nepareizi noslēgta pēdējā kartes sesija” … 9.7. Notikums “ātruma pārsniegšana” … 9.8. Notikums “barošanas strāvas pārtraukums” … 9.9. Notikums “kustības datu kļūda” … 9.10. Notikums “aizsardzības sistēmas pārkāpuma mēģinājums” … 9.11. Kartes defekts … 9.12. Reģistrēšanas iekārtas defekts … 10. Iebūvētā testēšana un paštestēšana … 11. Datu atmiņas nolasīšana … 12. Datu ierakstīšana un saglabāšana datu atmiņā … 12.1. Kontrolierīces identifikācijas dati … 12.1.1. Transportlīdzekļa bloka identifikācijas dati … 12.1.2. Kustības sensora identifikācijas dati … 12.2. Drošības elementi … 12.3. Vadītāja kartes ievietošanas un izņemšanas kontrole … 12.4. Dati par vadītāja darbībām … 12.5. Vietas, kurās sākas un/vai beidzas dienas darba periodi … 12.6. Odometra dati … 12.7. Sīki dati par braukšanas ātrumu … 12.8. Dati par notikumiem … 12.9. Dati par defektiem … 12.10. Kalibrēšanas dati … 12.11. Dati par laika skaitīšanas korekcijām … 12.12. Dati par kontroles darbībām … 12.13. Dati par Uzņēmuma atslēgām … 12.14. Dati par datu noņemšanu … 12.15. Dati par īpašiem nosacījumiem … 13. Tahogrāfa karšu nolasīšana … 14. Datu ierakstīšana un saglabāšana tahogrāfa kartēs … 15. Datu izvadīšana uz ekrāna … 15.1 Noklusējuma ekrāns … 15.2. Brīdinājuma ekrāns … 15.3. Piekļuve izvēlnēm … 15.4. Citi ekrāni … 16. Drukāšana … 17. Brīdinājumi … 18. Datu noņemšana uz ārējiem nesējiem … 19. Datu izvadīšana uz ārējām papildierīcēm … 20. Kalibrēšana … 21. Laika skaitīšanas korekcijas … 22. Darbības raksturlielumi … 23. Materiāli … 24. Apzīmējumi un uzraksti … IV. PRASĪBAS ATTIECĪBĀ UZ TAHOGRĀFA KARŠU KONSTRUKCIJU UN DARBĪBU … 1. Redzamā informācija … 2. Aizsardzība … 3. Standarti … 4. Vides un elektriskās specifikācijas … 5. Datu glabāšana … 5.1. Kartes identifikācijas un aizsardzības dati … 5.1.1. Lietojuma identifikācija … 5.1.2. Mikroshēmas identifikācija … 5.1.3. IS kartes (viedkartes) identifikācija … 5.1.4. Drošības elementi … 5.2. Vadītāja karte … 5.2.1. Kartes identifikācija … 5.2.2. Kartes turētāja identifikācija … 5.2.3. Informācija par vadītāja apliecību … 5.2.4. Dati par izmantotajiem transportlīdzekļiem … 5.2.5. Dati par vadītāja darbībām … 5.2.6. Vietas, kurās sākas un/vai beidzas dienas darba periodi … 5.2.7. Dati par notikumiem … 5.2.8. Dati par defektiem … 5.2.9. Dati par kontroles darbībām … 5.2.10. Kartes sesiju dati … 5.2.11. Dati par īpašiem nosacījumiem … 5.3. Darbnīcas karte … 5.3.1. Drošības elementi … 5.3.2. Kartes identifikācija … 5.3.3. Kartes turētāja identifikācija … 5.3.4. Dati par izmantotajiem transportlīdzekļiem … 5.3.5. Dati par vadītāja darbībām … 5.3.6. Dati par dienas darba periodu sākumu un/vai beigām … 5.3.7. Dati par notikumiem un defektiem … 5.3.8. Dati par kontroles darbībām … 5.3.9. Dati par kalibrēšanu un laika skaitīšanas korekcijām … 5.3.10. Dati par īpašiem nosacījumiem … 5.4. Kontrolkarte … 5.4.1. Kartes identifikācija … 5.4.2. Kartes turētāja identifikācija … 5.4.3. Dati par kontroles darbībām … 5.5. Uzņēmuma karte … 5.5.1. Kartes identifikācija … 5.5.2. Kartes turētāja identifikācija … 5.5.3. Dati par Uzņēmuma darbībām … V. REĢISTRĀCIJAS KONTROLIERĪČU UZSTĀDĪŠANA … 1. Uzstādīšana … 2. Uzstādīšanas plāksne … 3. Plombēšana … VI. PĀRBAUDES, INSPEKCIJAS UN REMONTI … 1. Montieru vai darbnīcu apstiprināšana … 2. Jaunu vai izremontētu instrumentu pārbaudes … 3. Uzstādīšanas inspekcija … 4. Regulāras inspekcijas … 5. Kļūdu noteikšana … 6. Remonti … VII. KARŠU IZSNIEGŠANA … VIII. REĢISTRĀCIJAS KONTROLIERĪČU UN TAHOGRĀFA KARŠU TIPA APSTIPRINĀŠANA … 1. Vispārīgi nosacījumi … 2. Drošības sertifikāts … 3. Funkcionalitātes sertifikāts … 4. Saderības sertifikāts … 5. Tipa apstiprinājuma sertifikāts … 6. Izņēmuma procedūra: pirmreizēja saderības testēšana … 1. papildinājums Datu vārdnīca 2. papildinājums Tahogrāfa karšu specifikācija 3. papildinājums Piktogrammas 4. papildinājums Izdrukas 5. papildinājums Ekrāns 6. papildinājums Ārējie interfeisi 7. papildinājums Datu noņemšanas protokols 8. papildinājums Kalibrēšanas protokols 9. papildinājums TIPA APSTIPRINĀŠANA — MINIMĀLI NEPIECIEŠAMO TESTU SARAKSTS 10. papildinājums VISPĀRĪGIE DROŠĪBAS MĒRĶI 11. papildinājums VIENOTIE AIZSARDZĪBAS MEHĀNISMI 12. papildinājums ADAPTERS M1 UN N1 KATEGORIJAS TRANSPORTLĪDZEKĻIEM

I. DEFINĪCIJAS

Šajā pielikumā:

a) “aktivācija” ir fāze, kuras laikā reģistrācijas kontrolierīces pilnībā ieslēdzas darba režīmā un izpilda visas funkcijas, tostarp aizsardzības funkcijas; reģistrācijas kontrolierīces aktivācijai vajadzīga darbnīcas karte un jāievada PIN kods;

b) “autentizēšana”ir funkcija noteiktas identitātes noteikšanas un pārbaudes funkcija;

c) “autentiskums” nozīmē,ka informāciju sniedz persona, kuras identitāti var pārbaudīt un apstiprināt;

d) “iebūvēta testēšana”nozīmē, ka testēšanas funkciju veic pēc pieprasījuma, to ieslēdz operators vai ar ārējām iekārtām;

e) “kalendāra diena”ir diena, kas ilgst no pulksten 0.00 un 24.00. Kalendāra dienas nosaka pēc pasaules laika (Griničas laika);

▼M15

f) “kalibrēšana” ir datu atmiņā glabājamo autotransporta līdzekļa tehnisko parametru aktualizēšana vai apstiprināšana. Pie autotransporta līdzekļa parametriem pieder transportlīdzekļa identifikācija — identifikācijas numurs (VIN), reģistrācijas numurs (VRN) un reģistrācijas dalībvalsts — un tā tehniskie raksturlielumi (w, k, l, riepu izmērs, ātruma ierobežošanas ierīces iestatījums (ja izmanto), pasaules laiks, hodometra rādījums); universālā koordinētā laika (UTC) precizēšanu vai apstiprināšanu uzskata par laika regulēšanu, nevis par kalibrēšanu, ar nosacījumu, ka tā nav pretrunā ar 256. prasību. Reģistrēšanas iekārtas kalibrēšanai jāizmanto darbnīcas karte;

▼M8

g) “kartes numurs” ir 16 burtu un ciparu kombinācija, ar kuru dalībvalstī nepārprotami identificē tahogrāfa karti; kartes numurā ietilpst kārtas indekss (ja izmanto), atjaunošanas indekss un nomaiņas indekss; tāpēc karte ir nepārprotami identificēta ar izdevējas dalībvalsts kodu un kartes numuru;

h) “kartes kārtas indekss”ir 14. kartes numura zīme, ko izmanto, lai atšķirtu vienam uzņēmumam vai iestādei izsniegtās tahogrāfa kartes; uzņēmumu vai iestādi identificē pēc 13 pirmajām zīmēm kartes numurā;

i) “kartes atjaunošanas indekss”ir kartes numura 16. zīme, ko katrā tahogrāfa kartes atjaunošanas reizē palielina par vienu vienību;

j) “kartes nomaiņas indekss”ir kartes numura 15. zīme, ko katrā tahogrāfa kartes nomaiņas reizē palielina par vienu vienību;

k) “transportlīdzekļa raksturojuma koeficients”ir skaitlisks lielums, kas raksturo ar reģistrācijas iekārtu saistītās transportlīdzekļa daļas (piedziņas vārpstas vai ass) izejas signālu laikā, kamēr izmēģinājuma standartapstākļos (sk. VI nod. 5. punktu) transportlīdzeklis veic viena kilometra attālumu); raksturojuma koeficientu izsaka impulsos uz kilometru (w = … imp./km);

▼M15

l) “uzņēmuma karte” ir tahogrāfa karte, kuru ar reģistrācijas kontrolierīci aprīkota autotransporta līdzekļa īpašniekam vai valdītājam izdevusi dalībvalsts iestāde; ar uzņēmuma karti identificē uzņēmumu, un ar tās palīdzību var parādīt uz ekrāna, lejupielādēt un izdrukāt saglabātos datus gan no attiecīgā uzņēmuma noslēgtām reģistrācijas kontrolierīcēm, gan no tādām reģistrācijas kontrolierīcēm, kuras neviens uzņēmums nav noslēdzis;

▼M8

m) “reģistrācijas kontrolierīces konstante”ir skaitlisks lielums, kas raksturo ieejas signālu, kāds vajadzīgs viena nobraukuma kilometra indicēšanai un reģistrēšanai; šo konstanti izsaka impulsos uz kilometru (k = … imp./km);

n) “nepārtrauktas vadīšanas ilgumu” reģistrēšanas iekārtā aprēķina šādi: ( 11 )nepārtrauktas vadīšanas ilgumu aprēķina kā konkrētā vadītāja kārtējo kumulatīvo vadīšanas laiku summu kopš viņa pēdējā KLĀTBŪTNES vai PĀRTRAUKUMA/ATPŪTAS vai NEZINĀMAS ( 12 ) darbības perioda beigām, kas ir 45 minūtes vai ilgāks (šo periodu var sadalīt vairākos vismaz 15 minūtes ilgos laika periodos). Šajos aprēķinos pēc vajadzības ņem vērā pēdējās vadītāja kartē ierakstītās darbības. Ja vadītājs reģistrācijas kontrolierīcē nav ievietojis savu karti, aprēķiniem izmanto kontrolierīces atmiņā saglabātos datus par kārtējo periodu, kura laikā nav bijusi ievietota karte un saistīta ar attiecīgo laika nišu;

o) “kontrolkarte” ir tahogrāfa karte, kuru dalībvalsts varas iestāde ir izsniegusi šīs valsts kompetentajai kontroles iestādei; kontrolkarte identificē kontroles iestādi un, iespējams, arī kontroles ierēdni un dod iespējas piekļūt datu atmiņā vai vadītāju kartēs saglabātajiem datiem, lai tos nolasītu, izdrukātu un/vai noņemtu;

p) “kumulatīvo kopējo darba pārtraukumu ilgumu” reģistrācijas kontrolierīcē aprēķina šādi (12) : kumulatīvo kopējo vadīšanas pārtraukumu ilgumu aprēķina kā konkrētā vadītāja kārtējo kumulatīvo KLĀTBŪTNES vai PĀRTRAUKUMA/ATPŪTAS vai NEZINĀMAS (12) darbības 15 minūšu ilgu vai ilgāku laika periodu summu kopš viņa pēdējā KLĀTBŪTNES vai PĀRTRAUKUMA/ATPŪTAS vai NEZINĀMAS (12) darbības perioda beigām, kas ir 45 minūtes vai ilgāks (šo periodu var sadalīt vairākos vismaz 15 minūtes ilgos laika periodos). Šajos aprēķinos pēc vajadzības ņem vērā pēdējās vadītāja kartē ierakstītās darbības. Aprēķinos neņem vērā nezināmas darbības negatīva ilguma laika periodus (nezināmā perioda sākums > par nezināmā perioda beigām), kas rodas divu dažādu reģistrācijas kontrolierīču laika pārklāšanās dēļ. Ja vadītājs reģistrācijas kontrolierīcē nav ievietojis savu karti, aprēķiniem izmanto kontrolierīces atmiņā saglabātos datus par kārtējo periodu, kura laikā nav bijusi ievietota karte un saistīta ar attiecīgo laika nišu;

q) “datu atmiņa”ir pašrakstītājā reģistrācijas kontrolierīcē iebūvēta elektroniska ierīce datu glabāšanai;

r) “elektroniskais paraksts”ir datu blokam pievienoti dati vai šā datu bloka kriptogrāfiska transformācija, kas šā datu bloka saņēmējam dod iespējas pārliecināties par attiecīgā datu bloka autentiskumu un integritāti;

▼M15

s) “lejupielāde” ir visu tā autotransporta līdzekļa datu atmiņā vai tā tahogrāfa atmiņā saglabāto datu datņu vai to daļas kopēšana kopā ar elektronisko parakstu, attiecībā uz kuru šie dati ir nepieciešami, lai noteiktu, vai ir ievēroti Regulas (EK) Nr. 561/2006 noteikumi. Transportlīdzekļu digitālo tahogrāfu ražotāji un datu datņu lejupielādes ierīču ražotāji veic atbilstošus pasākumus, lai nodrošinātu, ka šādu datu lejupielādi iespējams veikt, minimāli aizkavējot transporta uzņēmumus vai autovadītājus. Datus lejupielādējot, nedrīkst mainīt vai izdzēst saglabātos datus. Datnes, kas satur sīku informāciju par braukšanas ātrumu, var nebūt nepieciešamas, lai konstatētu atbilstību Regulai (EK) Nr. 561/2006, bet šo informāciju var izmantot citiem nolūkiem, piemēram, izmeklējot ceļu satiksmes negadījumus;

▼M8

t) “vadītāja karte” ir tahogrāfa karte, kuru dalībvalsts varas iestāde ir izsniegusi konkrētajam autovadītājam; vadītāja kartē identificēts vadītājs, un tajā var saglabāt datus par vadītāja darbībām;

u) “riteņu riepu faktiskais apkārtmērs”ir viena riteņu pilna apgrieziena laikā visu transportlīdzekļa velkošo riteņu (piedzīto riteņu) nobrauktais vidējais attālums. Šos attālumus mēra izmēģinājumu standartapstākļos (VI nod. 5. punkts), un tos norāda šādi: “l = … mm”. Autobūvētāji šādu mērījumu vietā var izmantot teorētiskus aprēķinus, kuros ņem vērā nepiekrautu darba kārtībā esošu transportlīdzekļu slodzes sadalījumu pa asīm ( 13 ). Šādu teorētisko aprēķinu metodes apstiprina attiecīgo dalībvalstu kompetentās iestādes;

v) “notikums”ir reģistrācijas kontrolierīces konstatēta neparasta darbība, kas var būt arī datu viltošanas mēģinājuma rezultāts;

w) “kļūda”ir reģistrācijas kontrolierīces konstatēta neparasta darbība, kas var būt iekārtas nepareizas darbības vai bojājuma rezultāts;

x) “uzstādīšana”ir reģistrācijas kontrolierīces uzstādīšana autotransporta līdzeklī;

y) “kustības sensors”ir reģistrācijas kontrolierīces daļa, kas dod transportlīdzekļa ātrumam un/vai nobrauktajam attālumam raksturīgu signālu;

z) “nederīga karte”ir karte, kas konstatēta kā bojāta, kurai nav veikta sākotnējā autentizācija vai neizdodas to veikt, nav sācies vai ir beidzies derīguma termiņš;

aa) “ārpus darbības jomas”ir gadījumi, kad saskaņā ar Padomes Regulu (EEK) Nr. 3820/85 reģistrācijas kontrolierīces nav jāizmanto;

bb) “ātruma pārsniegšana”ir autotransporta līdzeklim atļautā maksimālā ātruma pārsniegšana, ko definē kā par 60 sekundēm ilgāku laika periodu, kurā transportlīdzekļa izmērītais ātrums pārsniedz Padomes 1992. gada 10. februāra Direktīvā 92/6/EEK par ātruma ierobežošanas ierīču uzstādīšanu un izmantošanu noteiktu kategoriju transportlīdzekļos Kopienā ( 14 ) uzstādāmo ātruma ierobežošanas ierīču iestatījumu;

cc) “regulāra pārbaude”ir darbību kopums, ko veic, lai pārbaudītu, vai reģistrācijas kontrolierīces darbojas pareizi un to iestatījumi atbilst transportlīdzekļa parametriem;

dd) “printeris”ir reģistrācijas kontrolierīces sastāvdaļa, ar kuru izdrukā atmiņā saglabātos datus;

ee) “reģistrācijas kontrolierīce”ir ierīču kopums, kas paredzēts uzstādīšanai autotransporta līdzekļos automātiskai vai pusautomātiskai tādu datu indicēšanai, reģistrēšanai un saglabāšanai, kas raksturo šādu transportlīdzekļu kustību un to vadītāju konkrētus darba periodus;

ff) “atjaunošana”ir jaunas taksogrāfa kartes izsniegšana gadījumos, kad esošajai kartei beidzas derīguma termiņš vai tā nedarbojas un tāpēc tiek nodota atpakaļ izsniedzējai iestādei; atjaunošana vienmēr nozīmē, ka nav divu vienlaikus derīgu karšu;

gg) “remonts”ir jebkāda veida kustību sensora vai transportlīdzekļa bloka remonts, kura veikšanai šīm ierīcēm jāatslēdz barošana, tās jāatver vai jāatvieno no citiem reģistrācijas kontrolierīces komponentiem;

hh) “nomaiņa”ir tahogrāfa kartes izdošana esošās kartes vietā, ja tā ir pazaudēta, nozagta vai nedarbojas, bet nav nodota atpakaļ izsniedzējai iestādei; atjaunošana vienmēr rada risku, ka ir divas vienlaikus derīgas kartes;

ii) “drošības sertifikācija”ir process, kurā ITSEC ( 15 ) sertifikācijas iestāde apliecina, ka to pārbaudītās pašrakstītājas reģistrācijas kontrolierīces, šo ierīču daļas un tahogrāfa kartes atbilst pielikuma 10. papildinājumā noteiktajām vispārējām drošības prasībām.

jj) “paštestēšana”ir testi, kurus bojājumu noteikšanai cikliski un automātiski veic pašas pašrakstītājas reģistrācijas kontrolierīces;

kk) “tahogrāfa karte” ir viedkarte, kas paredzēta lietošanai reģistrācijas kontrolierīcē. Pēc tahogrāfa kartēm reģistrācijas kontrolierīces identificē kartes turētāju (vai to grupu), un ar tām var pārnest un saglabāt datus. Var būt šādu veidu tahogrāfa kartes: — vadītāja karte, — kontrolkarte, — darbnīcas karte, — Uzņēmuma karte;

ll) “tipa apstiprināšana”ir process, kurā dalībvalsts apliecina, ka to pārbaudītās reģistrācijas kontrolierīces, šo ierīču daļas un tahogrāfa kartes atbilst šajā regulā noteiktajām vispārējām drošības prasībām;

mm) “riepu izmērs”ir (ārējo velkošo riteņu) riepu izmēru apzīmējums saskaņā ar 1992. gada 31. marta Direktīvu 92/23/EEK ( 16 );

nn) “transportlīdzekļa identifikācija”ir numuri, kurus izmanto autotransporta līdzekļu identificēšanai: transportlīdzekļa reģistrācijas numurs (VRN), kurā norādīta reģistrācijas dalībvalsts, un transportlīdzekļa identifikācijas numurs (VIN) ( 17 );

oo) “transportlīdzekļa bloks (VU)”ir reģistrācijas kontrolierīce, izņemot kustības sensoru un vadus tā pievienošanai. transportlīdzekļa bloks var būt gan vienas, gan vairāku daļu veidā, kas uzstādīti transportlīdzeklim dažādās vietās, ja tas atbilst šajā regulā noteiktajām drošības prasībām;

pp) aprēķiniem reģistrācijas kontrolierīcēs “nedēļa”ir laikposms no pirmdienas plkst. 00.00 pēc pasaules laika līdz svētdienai plkst. 24.00 pēc pasaules laika;

qq) “darbnīcas karte” ir tahogrāfa karte, ko dalībvalstu institūcijas izsniedz reģistrācijas kontrolierīces ražotājam, montierim, autoražotājam vai darbnīcai, kuru apstiprinājusi attiecīgā dalībvalsts. Ar darbnīcas karti identificē kartes turētāju un ar tās palīdzību testē un kalibrē reģistrācijas kontrolierīces un/vai ar tās palīdzību noņem ierakstītos datus;

▼M13

rr) “adapters” ir reģistrācijas kontrolierīces daļa, kas nepārtraukti nodrošina transportlīdzekļa ātrumam un/vai nobrauktajam attālumam reprezentatīvu signālu, un kuru: — uzstāda un izmanto tikai tajos M1 un N1 tipa transportlīdzekļos (saskaņā ar Padomes Direktīvas 70/156/EEK II pielikumā noteikto definīciju), kuru ekspluatācija pirmo reizi uzsākta laikā no 2006. gada 1. maija līdz 2013. gada 31. decembrim, — uzstāda vietās, kurās tehniski nav iespējams uzstādīt jebkura cita esošā veida kustības sensoru, kas citādi atbilst šā pielikuma un tā 1. līdz 11. papildinājuma noteikumiem, — uzstādīts starp transportlīdzekļa bloku un vietu, kurā iebūvēti sensori vai alternatīvi interfeisi ģenerē ātruma/attāluma impulsus. Attiecībā uz transportlīdzekļa bloku adapters darbojas tieši tāpat kā šā pielikuma un tā 1. līdz 11. papildinājuma noteikumiem atbilstošs kustības sensors, kas pieslēgts transportlīdzekļa blokam. Šāda adaptera izmantošana iepriekš minētajos transporta līdzekļos nodrošina iespējas uzstādīt un pareizi izmantot transportlīdzekļa bloku, ievērojot visas šajā pielikumā noteiktās prasības. Šo transportlīdzekļu reģistrācijas kontrolierīcēs ietilpst vadi, adapters un transportlīdzekļa bloks.

▼M8

II. REĢISTRĀCIJAS KONTROLIERĪČU VISPĀRĪGS RAKSTUROJUMS UN FUNKCIJAS

000Autotransporta līdzekļiem, kuri aprīkoti ar šā pielikuma noteikumiem atbilstīgām pašrakstītājām reģistrācijas kontrolierīcēm, jābūt braukšanas ātruma rādītājam un odometram. Šīs funkcijas var būt iekļautas reģistrācijas kontrolierīcēs .

1. Vispārīgs raksturojums

Reģistrācijas kontrolierīces paredzētas ar vadītāja darbībām saistīto datu reģistrēšanai, glabāšanai, izvadīšanai uz ekrāna, izdrukāšanai un izvadīšanai.

001Reģistrācijas kontrolierīcēs ietilpst vadi, kustības sensors un transportlīdzekļa bloks.

▼M15

001aKustības sensoru un transportlīdzekļa bloku saskarne atbilst standartam ISO 16844-3:2004, Cor 1:2006.

▼M8

002Transportlīdzekļa blokā ietilpst procesors, datu atmiņa, faktiskā laika pulkstenis, divas viedkaršu interfeisa ierīces (vadītājam un otrajam vadītājam), printeris, ekrāns, vizuālā brīdinājuma signāls, kalibrēšanas/datu noņemšanas savienotājs un lietotāja datu ievadīšanas ierīce.

Reģistrācijas kontrolierīces ar papildu kabeļuzmavām var būt pievienotas citām ierīcēm.

003Reģistrācijas kontrolierīcēs iekļautās funkcijas vai tām pievienotās apstiprinātās vai neapstiprinātās ierīces nedrīkst radīt traucējumus reģistrācijas kontrolierīču pareizai un drošai darbībai, vai iespējas to traucēt, kā arī šīs regulas noteikumu ievērošanu.

Reģistrācijas kontrolierīču lietotāji identificē sevi ierīcēm ar tahogrāfa karšu palīdzību.

004Atkarībā no lietotāju veida un/vai identitātes, reģistrācijas kontrolierīces nodrošina selektīvas piekļūšanas tiesības datiem un funkcijām.

Reģistrācijas kontrolierīces datus reģistrē un saglabā datu atmiņā un tahogrāfu kartēs.

Tas tiek veikts saskaņā ar 1995. gada 24. oktobra Direktīvu 95/46/EK par personu aizsardzību ar personas datu apstrādi un to brīvu apriti saistītajos jautājumos ( 18 ).

2. Funkcijas

005Reģistrācijas kontrolierīces nodrošina šādas funkcijas:

— karšu ievietošanas un izņemšanas kontroli,

— ātruma un attāluma mērīšanu,

— laika skaitīšanu,

— vadītāja darbību kontroli,

— braukšanas režīma kontroli,

— vadītājam ar roku izdarāmo ierakstu veikšanu: — — vietu ierakstīšanu, kurās sākas un/vai beidzas dienas darba periodi, — vadītāja darbību ievadīšana ar roku, — īpašu nosacījumu ievadīšanu,

— uzņēmuma atslēgu pārvaldību,

— kontroles pasākumu uzraudzību,

— notikumu un/vai bojājumu konstatēšanu,

— iebūvēto testēšanu un paštestēšanu,

— datu atmiņas nolasīšanu,

— ierakstīšanu un saglabāšanu datu atmiņā,

— tahogrāfa karšu nolasīšanu,

— ierakstīšanu un saglabāšanu tahogrāfa kartēs,

— datu izvadīšanu uz ekrāna,

— drukāšanu,

— brīdināšanu,

— datu noņemšanu uz ārējiem nesējiem,

— datu izvadīšanu uz ārējām papildierīcēm,

— kalibrēšanu,

— laika korekciju.

3. Darbības režīmi

006Reģistrācijas kontrolierīcēm jābūt četriem darbības režīmiem:

— darba režīmam,

— kontroles režīmam,

— kalibrēšanas režīmam,

— Uzņēmuma režīmam.

007Reģistrācijas kontrolierīces pārslēdzas uz šādiem darbības režīmiem, to interfeisa ierīcēs ievietojot derīgas tahogrāfa kartes:







Darbības režīms Vadītāja laika niša Bez kartes Vadītāja karte Kontrolkarte Darbnīcas karte Uzņēmuma karte Otra vadītāja laika niša Bez kartes Darba Darba Kontroles Kalibrēšanas Uzņēmuma Vadītāja karte Darba Darba Kontroles Kalibrēšanas Uzņēmuma Kontrolkarte Kontroles Kontroles Kontroles (1) Darba Darba Darbnīcas karte Kalibrēšanas Kalibrēšanas Darba Kalibrēšanas (1) Darba Uzņēmuma karte Uzņēmuma Uzņēmuma Darba Darba Uzņēmuma (1) (1) 008Šajos gadījumos reģistrācijas kontrolierīces izmanto tikai vadītāja slotā ievietotu tahogrāfa karti

009Reģistrācijas kontrolierīces nepieņem nederīgas kartes, tomēr no kartēm, kuru derīguma termiņš ir beidzies, var izvadīt uz ekrāna, izdrukāt vai noņemt tajās saglabātos datus.

010Visas II.2 noteikumā uzskaitītās funkcijas darbojas visos darbības režīmos, izņemot:

— kalibrēšanas funkcijai ir piekļuve tikai kalibrēšanas režīmā,

— laika korekcijas funkcija ir ierobežota, nestrādājot kalibrēšanas režīmā,

▼M15 —————

▼M8

— Uzņēmuma atslēgu pārvaldības funkcijai ir piekļuve tikai Uzņēmuma režīmā,

— kontroles pasākumu uzraudzības funkciju var izmantot tikai kontroles režīmā,

▼M15

— lejupielādes funkcija nav pieejama darba režīmā (izņemot 150. prasībā minētos gadījumus) un izņemot autovadītāja kartes lejupielādi, ja transportlīdzekļa blokā nav ievietota neviena cita karte.

▼M8

011Reģistrācijas kontrolierīces var izvadīt visus datus uz ekrāna, printera vai ārējiem interfeisiem, izņemot šādus gadījumus:

— darba režīmā — personas identifikācijas dati (uzvārds un vārds (vai vārdi)), kas neatbilst ievietotajai tahogrāfa kartei, ir neaizpildīti, bet kartes numuri, kas neatbilst ievietotās tahogrāfa kartes numuram, ir daļēji neaizpildīti (neaizpilda visus nepāra ciparus no kreisās uz labo pusi),

▼M15

— uzņēmuma režīmā — datus par vadītāju (081., 084. un 087. prasība) var iegūt tikai attiecībā uz periodiem, kuros neeksistē atslēga vai kad atslēgu netur kāds cits uzņēmums (ko identificē ar pirmajiem 13 cipariem uzņēmuma kartes numurā),

▼M8

— ja reģistrācijas ierīcē nav ievietota karte, datus par vadītāju var izvadīt tikai par kārtējo dienu un iepriekšējām astoņām kalendāra dienām.

4. Drošība

Sistēmas drošība ir vērsta uz datu atmiņas aizsardzību tādējādi, lai novērstu neatļautu piekļuvi datiem un to viltošanu, turklāt noteiktu šādus mēģinājumus, aizsargātu integritāti un autentiskumu datiem, ar kuriem notiek apmaiņa starp kustības sensoru un transportlīdzekļa bloku, aizsargātu integritāti un autentiskumu datiem, ar kuriem notiek apmaiņa starp reģistrācijas kontrolierīcēm un tahogrāfa kartēm, un verificētu noņemto datu integritāti un autentiskumu.

012Lai sistēma būtu droša, reģistrācijas kontrolierīcēm jāatbilst drošības prasībām, kas minēti kustības sensora un transportlīdzekļa bloka vispārīgajos drošības mērķos (pielikuma 10. papildinājums).

III. PRASĪBAS ATTIECĪBĀ UZ REĢISTRĀCIJAS KONTROLIERĪČU KONSTRUKCIJU UN DARBĪBU

1. Karšu ievietošanas un izņemšanas kontrole

013Reģistrācijas kontrolierīces kontrolē karšu interfeisa ierīces, lai noteiktu karšu ievietošanu un izņemšanu.

014Kad karte ir ievietota reģistrācijas ierīcē, ierīce nosaka, vai ievietotā karte ir derīga tahogrāfa karte, un identificē derīgas kartes veidu.

015Reģistrācijas kontrolierīču konstrukcija ir tāda, ka kartes interfeisa ierīcēs pareizi ievietotas kartes šādā stāvoklī tiek bloķētas.

016Tahogrāfa kartes ir izņemamas tikai pēc transportlīdzekļa apturēšanas, kad visi vajadzīgie dati ir tajās saglabāti. Lai izņemtu karti, tās lietotājam jāveic apstiprinoša darbība.

2. Ātruma un attāluma mērīšana

017Šī funkcija pastāvīgi veic mērījumus, un ar to ir iespējams noteikt odometra rādījumu, kas atbilst autotransporta līdzekļa pavisam veiktajam attālumam.

018Šī funkcija pastāvīgi veic mērījumus un ar to ir iespējams noteikt transportlīdzekļa kustības ātrumu.

019Ātruma mērīšanas funkcija dod arī informāciju par to, vai transportlīdzeklis pārvietojas vai ir apstājies. Uzskata, ka transportlīdzeklis pārvietojas, ja šī funkcija piecas sekundes konstatē vairāk nekā 1 imp./s, citādi to uzskata par apstājušos.

Ierīces, kas rāda braukšanas ātrumu (spidometrs) un kopējo veikto attālumu (odometrs) ir uzstādītas visos transportlīdzekļos, kuras aprīkotas ar reģistrācijas kontrolierīcēm , kas atbilst šīs regulas noteikumiem, un tās atbilst šajā pielikumā noteiktajām prasībām attiecībā uz pielaidēm (III nodaļas 2.punkta 1.apakšpunkts un 2.apakšpunkts).

▼M15

019aLai konstatētu manipulācijas ar kustības datiem, informāciju no kustības sensora apstiprina ar tādu informāciju par transportlīdzekļa kustību, ko iegūst no viena vai vairākiem avotiem, kas ir neatkarīgi no kustības sensora.

▼M8

2.1. Veiktā attāluma mērīšana

020Veikto attālumu — nobraukumu — var mērīt tā:

— saskaitot kopā uz priekšu un atpakaļgaitā veikto attālumu, vai

— ņemot vērā tikai kustību uz priekšu.

021Ar reģistrācijas kontrolierīcēm var izmērīt attālumu no 0 līdz 9 999 999,9 km.

022Attāluma mērīšanas pieļaujamās kļūdas (vismaz 1 000 m lielam attālumam) ir:

— ± 1 % pirms uzstādīšanas,

— ± 2 % uzstādīšanas un regulāro pārbaužu laikā,

— ± 4 % lietošanas laikā.

023Veiktā attāluma mērījumu izšķirtspēja ir labāka nekā 0,1 km vai vienāda ar 0,1 km.

2.2. Ātruma mērīšana

024Ar reģistrācijas kontrolierīcēm var izmērīt ātrumu no 0 līdz 220 km/h.

025Lai nodrošinātu lietošanas laikā parādītā ātruma maksimāli pieļaujamo kļūdu ± 6 km/h un ņemot vērā:

— ± 2 km/h pielaidi ieejas lielumiem (riepu izmērs, …),

— ± 1 km/h pielaidi mērījumiem, kas veikti uzstādīšanas un regulāro pārbaužu laikā,

reģistrācijas kontrolierīces ātrumu no 20 līdz 180 km/h, ja transportlīdzekļa raksturojuma koeficients ir no 4 000 līdz 25 000 imp./km, mēra ar precizitāti ± 1 km/h (braucot ar pastāvīgu ātrumu).

Piezīme: Datu glabāšanas izšķirtspēja dod papildu ± 0,5 km/h kļūdu datiem par braukšanas ātrumu, kas saglabāti reģistrācijas kontrolierīcēs.

025aĀtrumu pareizi mēra ar pieļaujamo kļūdu 2 sekundes pēc ātruma maiņas, ja ātrums mainās ne vairāk par 2 m/s2.

026Veiktā ātruma mērījumu izšķirtspēja ir labāka nekā 1 km/h vai vienāda ar 1 km/h.

3. Laika skaitīšana

027Laika skaitīšanas funkcija pastāvīgi skaita un ciparu formātā izdod datumu un pulksteņa pasaules laiku.

▼M15

028Universālo koordinēto datumu un laiku izmanto, lai datētu datus reģistrācijas kontrolierīcē (ierakstus, datu apmaiņu) un visās izdrukās, kas norādītas 4. papildinājumā “Izdrukas”.

029Lai redzētu vietējā laika rādījumus, ir iespējams izmainīt uz ekrāna redzamā laika nobīdi ar pusstundu lieliem soļiem. Nav pieļaujamas nekādas citas nobīdes, kas nav plus vai mīnus pusstunda vai plus vai mīnus vairākas pusstundas.

▼M8

030Tipa apstiprināšanai noteiktajos pārbaudes standartapstākļos laika skaitīšanas kļūda ir ± 2 sekundes dienā.

031Laika skaitīšanas izšķirtspēja ir labāka vai vienāda ar 1 s.

032Laika skaitīšanas precizitāti tipa apstiprināšanai noteiktajos pārbaudes standartapstākļos neietekmē ārējā elektroenerģijas avota atslēgums uz laiku līdz 12 mēnešiem.

4. Vadītāja darbību kontrole

033Šī funkcija pastāvīgi un atsevišķi vienu no otras kontrolē viena autovadītāja un viena otrā autovadītāja darbības.

034Vadītāja darbības ir AUTOVADĪŠANA, DARBS, KLĀTBŪTNE, PĀRTRAUKUMS/ATPŪTA.

035Vadītājam un/vai otrajam vadītājam ir iespējams ar roku izvēlēties DARBS, KLĀTBŪTNE, PĀRTRAUKUMS/ATPŪTA.

036Transportlīdzekļa kustības laikā vadītājam automātiski tiek izvēlēts AUTOVADĪŠANA, bet otrajam vadītājam — KLĀTBŪTNE.

037Transportlīdzeklim apstājoties, vadītājam automātiski tiek izvēlēts DARBS.

▼M15

038Ja pirmā darbības maiņa uz ATPŪTA vai KLĀTBŪTNE notiek 120 sekunžu laikā pēc automātiskas pārejas uz DARBS transportlīdzekļa apstāšanās dēļ, uzskata, ka tā ir notikusi transportlīdzekļa apstāšanās laikā (tāpēc, iespējams, atceļ pāreju uz DARBS).

▼M8

039Šī funkcija izvada darbības maiņu uz reģistrēšanas funkcijām ar izšķirtspēju 1 minūte.

▼M15 —————

▼M15

041Ja tieši pirms vai tieši pēc kalendārās minūtes tiek reģistrēta AUTOVADĪŠANA, visu šo minūti uzskata par AUTOVADĪŠANU.

042Ja kalendārā minūte nav uzskatāma par AUTOVADĪŠANU saskaņā ar iepriekšminēto 041. prasību, tad uzskata, ka visas šīs minūtes laikā veikta tāda pati darbība kā ilgākā šīs minūtes laikā veiktā darbība (vai pēdējā no vienlīdz ilgajām darbībām).

▼M8

043Šī funkcija pastāvīgi kontrolē arī nepārtrauktas autovadīšanas ilgumu un vadītāja kopējo pārtraukumu ilgumu.

5. Braukšanas režīma kontrole

044Šī funkcija pastāvīgi automātiski kontrolē braukšanas režīmu.

045Ja reģistrācijas ierīcē ievietotas divas derīgas vadītāja kartes, izvēlas režīmu APKALPE, visos pārējos gadījumos izvēlas autovadīšanas režīmu INDIVIDUĀLS.

6. Vadītājam ar roku izdarāmie ieraksti

6.1. Vietu ierakstīšana, kurās sākas un/vai beidzas dienas darba periodi

046Ar šo funkciju ievada apdzīvoto vietu nosaukumus, kurās sākas un/vai beidzas autovadītāja un/vai otrā vadītāja dienas darba periodi.

047Vietas apzīmē ar valsti, un gadījumos, kad tas ir vajadzīgs, papildus norāda arī reģionu.

048Laikā, kad tiek izņemta vadītāja karte (vai darbnīcas karte), reģistrācijas kontrolierīces otrajam vadītājam dod uzvedni — displeja ekrānā izspīdinātu tekstu — ievadīt “vietu, kurā beidzies dienas darba periods”.

049Reģistrācijas kontrolierīces pieļauj, ka šis pieprasījums netiek ņemts vērā.

▼M15

050Ar izvēlnes komandām var ievadīt vietas, kur sākas un/vai beidzas dienas darbs. Ja vienas kalendārās minūtes laikā izdara vairāk nekā vienu šādu ievadi, reģistrēta tiek tikai pēdējā šajā laikā ievadītā darba sākšanas vieta un pēdējā šajā laikā ievadītā darba beigšanas vieta.

▼M8

6.2. Vadītāja darbību ievadīšana ar roku

▼M15

050aReģistrācijas kontrolierīce atļauj darbības reģistrēt ar roku tikai un vienīgi brīdī, kad tiek ievietota vadītāja karte (vai darbnīcas karte). Vajadzības gadījumā ir iespējams veikt ierakstus ar roku, pirmo reizi ievietojot iepriekš neizmantotu vadītāja (vai darbnīcas) karti.

Veicot darbību reģistrēšanu ar roku, norāda vietējo laiku un laika zonas vērtību (nobīdi no UTC), kas attiecīgajā brīdī uzstādīta transportlīdzekļa blokā.

Ievietojot vadītāja vai darbnīcas karti, kartes turētājam atgādina:

— dienu un pulksteņa laiku, kad viņš savu karti ir izņēmis pēdējoreiz,

— pēc izvēles: vietējā laika nobīdi no UTC, kas attiecīgajā brīdī iestatīta transportlīdzekļa blokam.

Ir iespējams ievadīt darbības ar šādiem ierobežojumiem:

— darbības veids ir DARBS, KLĀTBŪTNE vai PĀRTRAUKUMS/ATPŪTA,

— katras darbības sākuma un beigu laiks ir tikai laika posmā no brīža, kad karte pēdējoreiz bijusi izņemta, līdz pašreizējās ievietošanas brīdim.

Darbību periodi nedrīkst savstarpēji pārklāties laikā.

Procedūra darbību ievadīšanai ar roku ietver tik daudz secīgus soļus, cik nepieciešams, lai iestatītu katras darbības veidu, sākšanas laiku un beigšanas laiku. Ikvienā laika periodā no brīža, kad karte pēdējoreiz bijusi izņemta, līdz pašreizējās ievietošanas brīdim kartes turētājs var nenorādīt nevienu darbību.

Ar kartes ievietošanu saistītas un ar roku veiktas ievadīšanas laikā attiecīgā gadījumā kartes turētājam ir iespēja ievadīt:

— vietu, kur beidzās iepriekšējās dienas darba periods, norādot attiecīgo laiku (ja tas jau nav reģistrēts, pēdējoreiz izņemot karti),

— vietu, kur sākas pašreizējais dienas darba periods, norādot attiecīgo laiku.

Ja vieta ir ievadīta, to reģistrē attiecīgajā tahogrāfa kartē.

Ievadīšana ar roku tiek pārtraukta, ja:

— karte tiek izņemta vai, ja

— transportlīdzeklis pārvietojas un karte atrodas vadītāja slotā.

Ir pieļaujama ievadīšanas pārtraukšana arī citos gadījumos, piemēram, noildze pēc noteikta laika, kurā lietotājs neveic nekādu darbību. Ja ievadīšana ar roku tiek pārtraukta, reģistrācijas kontrolierīce apstiprina jau izdarītos ierakstus par vietu un darbību (kur norādīta nepārprotama vieta un laiks vai darbības veids, sākšanas un beigšanas laiks).

Ja otrā vadītāja vai darbnīcas karti ievieto, kamēr turpinās darbību ievadīšana ar roku iepriekš ievietotajā kartē, tad tiek atļauts šo ievadīšanu ar roku pabeigt iepriekšējā kartē, pirms kļūst iespējama ievadīšana ar roku otrajā kartē.

Kartes turētājam ir iespēja iestarpināt ar roku ievadītus ierakstus saskaņā ar šādu obligāto procedūru:

darbības ar roku ievada hronoloģiskā secībā attiecībā uz periodu no laika, kad karte pēdējoreiz bijusi izņemta, līdz pašreizējās ievietošanas brīdim;

par pirmās darbības sākuma laiku iestata kartes izņemšanas laiku. Katram nākamajam ierakstam sākuma laiku nosaka tūliņ pēc iepriekš ievadītās darbības beigu laika. Katrai darbībai izvēlas darbības veidu un beigu laiku.

Procedūra beidzas, kad ar roku ievadītās darbības beigu laiks sakrīt ar kartes ievietošanas laiku. Tad reģistrācijas kontrolierīce var pēc izvēles ļaut kartes turētājam mainīt jebkuru ar roku ievadīto darbību, līdz to apstiprina, izvēloties noteiktu komandu. Pēc tam ir aizliegts veikt jebkādas izmaiņas.

▼M8

6.3. Īpašu nosacījumu ievadīšana

▼M15

050bReģistrācijas kontrolierīce ļauj reālajā laikā vadītājam ievadīt šādus divus īpašus nosacījumus:

“ĀRPUS DARBĪBAS JOMAS” (sākums, beigas),

“BRAUCIENS AR PRĀMI/VILCIENU”.

Ja ir atvērts nosacījums “ĀRPUS DARBĪBAS JOMAS ”, “BRAUCIENS AR PRĀMI/VILCIENU” var neparādīties.

Ievietojot vai izņemot vadītāja karti, reģistrācijas kontrolierīce automātiski aizver nosacījumu “ĀRPUS DARBĪBAS JOMAS”.

Atvērts nosacījums “ĀRPUS DARBĪBAS JOMAS” neatļauj šādus notikumus un brīdinājumus: — autovadīšanu bez atbilstošas kartes, — brīdinājumus saistībā ar nepārtrauktu autovadīšanas laiku.

▼M8

7. Uzņēmuma atslēgu pārvaldība

051Ar šo funkciju pārvalda Uzņēmuma atslēgas, kuras uzņēmums sev uzliek, lai ierobežotu piekļuvi datiem uzņēmumā.

052Uzņēmuma atslēgas sastāv no sākuma datuma/laika (bloķēšanas) un beigu datuma/laika (atbloķēšanas), kas saistīta ar Uzņēmuma identifikāciju, kura norādīta ar Uzņēmuma kartes numuru (bloķēšanas laikā).

053Atslēgas var “uzlikt” vai “noņemt” tikai reālajā laikā.

054Atbloķēšanu var veikt tikai uzņēmums (kas identificēts ar Uzņēmuma kartes numura pirmajiem 13 cipariem), kura atslēga ir “uzlikta”, vai

055atbloķēšana notiek automātiski, ja bloķēšanu veic cits uzņēmums.

055aJa uzņēmums uzliek atslēgu un iepriekšējo reizi bloķēšanu veicis tas pats uzņēmums, tiks uzskatīts, ka iepriekšējā atslēga nav “atslēgta”, un joprojām ir bloķētā stāvoklī.

8. Kontroles pasākumu uzraudzība

056Ar šo funkciju kontroles režīmā uzrauga datu PARĀDĪŠANU uz ekrāna, DRUKĀŠANU, NOŅEMŠANU no transportlīdzekļa bloka un kartes.

057Ar šo funkciju kontroles režīmā veic arī ĀTRUMA PĀRSNIEGŠANAS kontroles pasākumus. Ātruma pārsniegšanas kontroli uzskata par paveiktu, ja kontroles režīmā “ātruma pārsniegšanas” dati nosūtīta uz printeri izdrukai vai izvadīti uz ekrāna, vai ja no transportlīdzekļa bloka datu atmiņas ir noņemti dati par “notikumiem un bojājumiem”.

9. Notikumu un/vai bojājumu konstatēšana

058Šī funkcija konstatē šādus notikumus un/vai bojājumus:

9.1. Notikums “ievietota nederīga karte”

059Šo notikumu izraisa nederīgas kartes ievietošana un/vai gadījumi, kad beidzas ievietotās derīgās kartes derīguma termiņš.

9.2. Notikums “kartes konflikts”

060Šo notikumu izraisa tabulā ar X apzīmētās derīgu karšu kombinācijas:







Kartes konflikts Vadītāja slots Bez kartes Vadītāja karte Kontrolkarte Darbnīcas karte Uzņēmuma karte Otra vadītāja slots Bez kartes Vadītāja karte X Kontrolkarte X X X Darbnīcas karte X X X X Uzņēmumakarte X X X

9.3. Notikums “laika daļēja pārklāšanās”

061Šis notikums tiek izraisīts, ja datums/laiks, kas nolasīts no vadītāja kartes, to pēdējo reizi izņemot, ir vēlāks nekā pašreizējais tās reģistrācijas kontrolierīces datums/laiks, kurā karti ievieto.

9.4. Notikums “autovadīšana bez atbilstīgas kartes”

062Šo notikumu izraisa visas ar X tabulā atzīmētās tahogrāfa karšu kombinācijas, kad vadītājs maina darbību uz AUTOVADĪŠANA, vai kad tiek mainīts darbības režīms laikā, kad vadītāja darbība ir AUTOVADĪŠANA:







Autovadīšana bez atbilstīgas kartes Vadītāja slots Bez kartes (vai ar nederīgu karti) Vadītāja karte Kontrolkarte Darbnīcas karte Uzņēmuma karte Otra vadītāja slots Bez kartes (vai ar nederīgu karti) X X X Vadītāja karte X X X X Kontrolkarte X X X X X Darbnīcas karte X X X X Uzņēmuma karte X X X X X

9.5. Notikums “kartes ievietošana autovadīšanas laikā”

063Šis notikums tiek izraisīts, jebkurā slotā ievietojot tahogrāfa karti laikā, kad vadītāja darbība ir AUTOVADĪŠANA.

9.6. Notikums “nepareizi noslēgta pēdējā kartes sesija”

064Šo notikumu izraisa, kad, ievietojot karti, pašrakstītāja reģistrācijas kontrolierīce konstatē, ka neraugoties uz III (1) noteikumu ievērošanu, iepriekšējā kartes sesija nav noslēgta pareizi (karte izņemta, pirms uz tās saglabāti visi vajadzīgie dati). Šo notikumu izraisa tikai ar vadītāja karti un darbnīcas karti.

9.7. Notikums “ātruma pārsniegšana”

▼M15

065Šis notikums tiek izraisīts katru reizi, kad tiek pārsniegts atļautais braukšanas ātrums. Šo prasību piemēro tikai tiem transportlīdzekļiem, kas ietilpst M2, M3, N2 vai N3 kategorijā saskaņā ar II pielikumu Direktīvā 2007/46/EK, ar ko nosaka mehānisko transportlīdzekļu un to piekabju apstiprināšanas pamatnostādnes.

▼M8

9.8. Notikums “barošanas strāvas pārtraukums”

066Izņemot kalibrēšanas režīmu, šo notikumu izraisa barošanas strāvas padeves pārtraukumi kustības sensoram un/vai transportlīdzekļa blokam, kas ir ilgāki par 200 milisekundēm. Pārtraukuma robežvērtību definē ražotājs. Šo notikumu neizraisa sprieguma kritums transportlīdzekļa motora palaišanas laikā.

9.9. Notikums “kustības datu kļūda”

067Šis notikums tiek izraisīts, pārtrūkstot normālai datu plūsmai starp kustības sensoru un transportlīdzekļa bloku un/vai gadījumos, kad datu apmaiņas laikā starp kustības sensoru un transportlīdzekļa bloku notiek datu integritātes vai datu autentizēšanas kļūda.

▼M15

9.9.bis. Notikums “Pretrunīga informācija par transportlīdzekļa kustību”

067aŠis notikums tiek izraisīts arī tad, kad nulles ātruma mērījums ir pretrunā ar informāciju par kustību, ko sniedz vismaz viens neatkarīgs avots ilgāk nekā vienu minūti bez pārtraukuma.

067bGadījumos, kad transportlīdzekļa bloks var saņemt un apstrādāt ātruma vērtības, kas iegūtas no ārējiem, neatkarīgiem kustības informācijas avotiem, šis notikums var tikt izraisīts arī tad, ja šādas ātruma vērtības ir būtiskā pretrunā ar tām vērtībām, kas iegūtas no kustības sensora ātruma signāla, kura ilgums pārsniedzis vienu minūti.

▼M8

9.10. Notikums “aizsardzības sistēmas pārkāpuma mēģinājums”

068Izņemot kalibrēšanas režīmu, šo notikumu izraisa visi pārējie notikumi, kas pārkāpj kustības sensora un transportlīdzekļa bloka aizsardzību, kas noteikti šiem komponentiem noteikti vispārējos drošības mērķos.

9.11. Kartes defekts

069Šo defektu izraisa tahogrāfa kartes atteice darbības laikā.

9.12. “Reģistrācijas kontrolierīces” defekts

070Izņemot kalibrēšanas režīmu, šo defektu izraisa jebkurš šāds defekts:

— transportlīdzekļa bloka iekšējs defekts,

— printera defekts,

— izvadīšanas uz ekrāna atteice,

— datu noņemšanas atteice,

— sensora defekts.

10. Iebūvētā testēšana un paštestēšana

071Reģistrācijas kontrolierīce veic defektu un atteiču paškonstatēšanu, izmantojot iebūvētu testēšanu un paštestēšanu, saskaņā ar tabulu:







Pārbaudāmie komponenti Paštestēšana Iebūvētā testēšana Programmatūra Integritāte Datu atmiņa Pieeja Pieeja, datu integritāte kartes interfeisa ierīces Pieeja Pieeja Tastatūra Pārbaude ar roku Printeris (saskaņā ar ražotāja norādījumiem) Izdruka Ekrāns Vizuāla pārbaude Datu noņemšana (veic tikai noņemšanas laikā) Pareiza darbība Sensors Pareiza darbība Pareiza darbība

11. Datu atmiņas nolasīšana

072Reģistrācijas kontrolierīces var nolasīt visus to datu atmiņā saglabātos datus.

12. Datu ierakstīšana un saglabāšana datu atmiņā

Šajā direktīvā:

— “365 dienas” ir 365 dienas vadītāju vidējās aktivitātes transportlīdzeklī. Vidējo dienas aktivitāti transportlīdzeklī definē kā vismaz sešus autovadītājus vai otros vadītājus, sešus kartes ievietošanas un izņemšanas ciklus, 256 darbību maiņas. Tāpēc “365 dienās” ir vismaz 2 190 vadītāju un otro vadītāju cikli, 2 190 karšu ievietošanas un izņemšanas cikli un 93 440 darbību maiņas,

— laiks tiek reģistrēts ar vienas minūtes izšķirtspēju, ja nav noteikts citādi,

— odometra rādījumi tiek reģistrēti ar viena kilometra izšķirtspēju,

— ātrums tiek reģistrēts ar izšķirtspēju 1 km/h.

073Datu atmiņā saglabātos datus tipa apstiprināšanai noteiktajos pārbaudes standartapstākļos neietekmē ārējā elektroenerģijas avota atslēgums uz laiku līdz 12 mēnešiem.

074Reģistrācijas kontrolierīces datu atmiņā netieši vai tieši un detalizēti var ierakstīt un saglabāt:

12.1. Kontrolierīces identifikācijas datus

12.1.1. Transportlīdzekļa bloka identifikācijas datus

075Reģistrācijas kontrolierīces datu atmiņā var saglabāt šādu informāciju transportlīdzekļa bloka identificēšanai:

— ražotāja nosaukumu,

— ražotāja adresi,

— daļas šifru,

— sērijas numurs,

— programmatūras ver